url: =US gamsung khualzinna pawlkhat – 12 :: ZOMI DAILY\nposted on 14 January 2016 at 8:00 am Lomkholna: Article, Awnzapau\nCiimnuai Zomite Omna Tulsa Khua\nTulsa khua pen Oklahoma State sungah Oklahoma city zomin a lian pen nihna ahihi. US bup a’dingin khua lian pawl hi lo hi. Mi tampi in nak theih khol lo hi. A khua minthanna pen Biakna Pasian thu leh Leitung pilna sinna Oral Robert University hang hi phapi pen hi. ORU pen a sang a minthang bek hi lo in a sang inn uh leh Cityplex Towerte mahmah zong cikmah hun aa, a tul thei lo ding a et lawm mahmah inn limsuaih siamte (architect)te khut maa hi aa, tua mahmah hangin zong Tulsa khua thupisak tuam mahmah hi. Tulsa pen US gam sungah Pasian biakna a hahkat pen leh mikangte percentage a tam pen tennna khua zong kici thei hi. Tulsa khua mi phazah pen 4 lakh zong pha nai lo hi. Mualsang lua om lo in zaang leh kham kithuah lipliap hi. Tuipi mai pan a sanna (average elevation) 740ft in kiciamteh hi.\nA gam uh kicingin zai lua mahmah ahih manin ih zakzak ngeisa New York, Chicago, Houston , Miami, Atlanta, Los Angelese, Dallas, San Francisco cih khawng lo buangah inn sang vive a kitung ngelhngalh hi khin sam lo hi. A downtown sim ah bel taihinn sang vive lam uh a, zum lianpipi a tuamtuam, hotel, nightclub, international level a kikhop na ding phualpi (center) a tuamtuam leh a naii ah nasem silbawlte omna ding sangpipi aa kilam inn om hi. Tulsa bang peuhmahah a khuasung tengah mawtaw zong tam meel lo zawsop in gamdai mahmah zaw mai hi.\nMi tenna inn huang tawh kithuahte ah dawlnih zong a om tei hangin dawlkhat vive in kilam zaw hi. Ahuangte uh zai thei mahmah hi. Sum zonna paai zonna innte zong a dawl tampi a lam sangin a phei lamin khan zaw uhhi.\nOklahoma a khiatna: (Okla = People, homa = Red; Oklahoma = Red people, Oklahoma State > Land of Red Indian)\nInn kilamte a dung a vaii zaii thei peuhmah ahih manin ih gal et ciangin a niam mahmah likliak ding tawh akibat hangin, a sanna pi 9 – 12 gual vive mah na hi hamtang hi. Ahi zongin inn gia (wall height) saanglua leh mun-awng (space) zaii lua ahih manin a vot a sa a khah ciangin vot/sa zok thei lo ahih manin a tamzaw a ngiam likliak pian vive in kilam zaw hi.\nKawlgam ah a veeng a veengin phungzi sang leh tattung a om mah bangin Tulsa ah zong a veeng a veeng in biakinn khatta om hamtangg hi. Baptist te biakinn a lian a neu tampi tak a om mah bangin Methodist te leh AG piante biakinnte zong lian thei peuhmah hi. A tam zaw dawlkhat bekin lamin department tuamtuam a’ding zum khan tuamtuam, Sunday schoolte sangkhan, anbuk leh anneekna khan, cih bangin biakpiakna (sanctuary) banah innkhan tampi tak akicing theithei dingin guangbeh uhhi.\nEi gamah Christian biakinn ahih nak leh, Cope Memorial Baptist Church – Tiddim bang a kii nih nei veva ahih kei leh kii khat bek nei zeuzau in ih lam hamtang thei hi. Tua bang danin lam kei leng biakinn tawh kibang kei cihna lungsim ih nei hi. Hi lamah tua bang danin kilam tuan meel lo hi. A zat nuam theithei dingin design a tuamtuam zangin lam zaw uh a, biakinn a hihlam akitheihna dingin Singlamteh bulh ziau mai zaw lel uhhi. Gyokone-Insein a Saya U Myo Chit biakinn pen ama phuahtawm ziau ka sak leh USA ah tua bang dan a kilam biakinn na tam mahmah hi.\nTulsa khuasungah Arkansas gun luang aa nisuahna leh nitumna mun a khenna dingin a hi zongin, Jenks khua tawh a khenna dingin a hi zongin gamgi khat in luang hi. Tua gun pen meitei gun bangmah in bangmah in Tulsa port of Catoosa khen khit ah kizang thei lo hi. Tua Arkansas gun pen 1.2 billion dollar bei in tui tawm pen hun na lengah Mississippi gun tawh kizom sak in New Orleans khuapi dong gunkuang tembaw a paisuak theihna dingin vaihawm uhhi.\nTua bang in pai suak thei hi leh gamdang pan van pua gunkuang tembaw Tulsa Port of Catoosa dong pai thei ding aa, Tulsa khuapi pen nasia takin hong khangto mahmah ding gelna ahihi. Ahi zongin Tulsa Port of Catoosa leh Mississippi guntui maitang pen 420ft tak kilamdang mawk ahih manin abanban a paisakna dingin mun 18 ah tuicingin tuikhakna leh tui honna kongpi (lock & dam) bawl kisam hi. . (Suez Canal bawl dan mah). Hih a nasepna sungah a sep taktak ciangin a ngaihsutna sangin nakpi takin sum bei ding leh sep ding tam zaw tham ahih manin kituak sa lo in kidin khawl kik nop hun zong om hi. Lungkia tuan lo in sem teitei uh a, sum bei vekpi 1.2 billion dollars tawh man siang thei ngawngaw uhhi. Tua project min pen ”MacClellan – Kerr Arkansas River Navigation System “ kici aa, 1971 kum June 5, ni in President Richard Nixon in honna zong nei khin hi. A taktak in tembawpi taktakte zong pai thei tuan lo a, boat golpite tawh amai pan ahi zongin a nung pan ahi zongin van puakna barge golpipite giat ciang bang kai/sawn in a kipaisak ‘towboat’ kici vive kizang ahihi. Tua ahih manin gamdang pek pan New Orleans tembaw khawlna dong hong kipuak vante akipan Chicogo lam pan a hong lut vante ahi zongin tui lam vive tawh ahon a hon in kinawn ahih manin Tulsa port of Catoosa tembaw khawlna pen akum a kumin hong khang to hanhan a, Tulsa khuapi ii khantohna tuinaakpi hong suak ta hi. (Ref: National Geographic – August 1971 page 156-7)\nTulsa khua-ah Ciimnuai Zomite a tam pen tenna munin kigen aa ka tun tungin a milip in 300val acihna pan kum khat sungin state dang pan hong pempem tawh kum 2009 ciangin 600 kival ta ding ci uhhi.\nPrevious: Numei te ki lametna…\nNext: Kelpi ~ Hau Za Cin


timestamp: atn

url: =New Asia Buffet (Zo Ansai Thak)ki hong ta - TUNGZANG NEWS\nNew Asia Buffet (Zo Ansai Thak)ki hong ta\nZomi te Topa'n thupha ong pia in,mi gam mi lei ah nun tak khua sak zon zia a tuamtuam ki nei ciat hi.Tu in zong Ibiak Pasian huh na tawh USA gam Oklahoma State,Tulsa khua pi ah Tungzang khua mi Pa.Thang Zel Lal@ Pa Lal leh Nu. Cing San No @ Nusan te inn kuan in zong New Asia Buffet sai Junly 12,2012 in ong hong ta ding uh a hih man in Zomi te a kua maciat ang tang in i ki pak pih mahmah hi.Tulsa khua sung ah Zomi tampi tak ki teng in,Kawlgam pan ong pai van zuak na sai zong thum leh 4 bang om ta hi.Kawlgam,Zogam van i deih deih te zong ki ngah ziahziah in lung dam huai mahmah hi.Tu ciangciang Tulsa khuapi sung ah hih dan Zomi te neih naduh zahnek theih na, Ansai pi pen hih New Asia Buffet sai a khat na hi pan hi.July 12,2012 ni Zingsang nai 10:30am hun in FGATulsa Pawlpi kem sia te a hi Rev.Vung Za Niang,Rev.Pau Khan Mung leh Pastor.Bu Kai te in Pasian tung ah lungdam koh na leh apna neih sak ding a,tua khit a ki pan an asung a ki zuak bangbang nek ziahziah theih ding in hi pah hi.\nSun anpen 10:30am -4:00pm hi ding a,Nitak an pen 4:00pm-9:30pm dong hi in,Sun an pen Naupang te $3.49 hi in Ulianpi cingsa te $5.99 tawh deih zahzah ki ne thei ding hi.Sun an atun nuam te ading in $7.49 hi ding hi.Nitak an pen Ulian pi cing sa te $7.99 hi in Naupang te $4.49 hi-in a tun nuam te ading in $9.99 hi ding hi.Kal khat in ni 7 sung sai ki hong den ding hi.\nAki ngah thei ding Sate:New Asia Stewed Pork,New Asia Stewed Chicken,Kung Pao Chicken,Stirred Fried Pork Liver,Chicken Curry with Potatatoes,fried Whole Chicken,fried tiger Shrimp,Yunnan Flavor Tilapia leh Dried Baby Shrimp With Tomatoes tau teng ki ngah ding hi.\nMeh teh mehgah: Vegetables Combo,fried Mushroom,Eggplant Curry,Patoto withGreen Beans Fried,Green Leafs Fried,Cabbage with Tomatoes,Potato with An Zo teh leh Broccoli with Tomatoes cih te ki ngah ding hi.\nNoodles: New Asia Fried Noodles,Fried Bean Vermicelli,Shan noodle soup with Chicken,vietnames noodle soup with beef leh Burmese Vermcicelli....cih te ki ngah thei dinghi.\nSoup: Thai Tom Yum Soup,Swam Tang Soup,Potatoes with Swamtang Soup,Swam Tang with Chicken Bone Soup,Red bean Soup,Cabbage Sweet and Sour Soup leh Shan Green leaf Soup te ki ngah ding hi.\nEggs: Steamed Egges,Egg with Tomato Curry leh Fried eggs with Tomatoes Onions cih te ki ngah ding hi.\nRice:Steamed Rice, Fried Rice with Chicken,Fried Rice with Vegetables leh Biryani Rice with Chicken cih dan te ki ngah ding hi.Tua bek tham lo in Shushi zong anamnam in ki ngahding hi.\nMenu pen tam lua mahmah a hih man in a vek in ong ki suak sak zo lo hi.Buffet Sai khat a ki hon nak leh a tam zaw pen nek theih ding tam mahmah cih ding hi.\nThu hoih khat ah Tulsa World thu thang ki zak na ah zong ki suak sak in July 13,2012 pan ni 7 sung tua News paper tung ah Coupon card ngah te tua Coupon tawh New Asia Buffet sai ah pai pih leh nek khat ai amawk na in kipia ding a,a hi zong in Minih a hih kei leh ki ngah tuan lo dinghi.Cih nop na ah mi niha hih leh khat ai taang ki map ding cih nahi.Mawtaw khawl nang zong nuam mahmah ahih man in Zomi akua ma peuh in,tha va pia ciat ni.\nTopa'n hih sai thupha ong piaksak in Zomi tesung bek hi lo Mangkang Mang Vom te lak ah ong lam to semsem lai ta hen.\nAddress: 6946 S Lewis Ave, Tulsa,Ok 74136\n1/25/2018 03:34:15 am


url: =Thu Hilhkikna 33 | Siantongluan.net\nThu Hilhkikna 33\nThu Hilhkikna 33 |\nHih pen, Pasian mi Moses in ama sih ma-in Israel mite thupha a piakna ahi hi.\nAmah in, "Sinai panin Topa hong pai a, Sinai panin eite-a ding hong suakkhia hi. Paran Mual panin hong taangkhia a, a taklam khutah meikuang tawi-in, mi siangtho tul sawmte kiang panin a hong pai hi.\nHi taktak hi; amah in a mite it a, ama tungah a ki-ap mi khempeuh a khutsungah om hi. Tua ahih ciangin amaute in na kalsuanna hong zui uh a, nang tung panin lamlahna ngah uh hi.\nJakob mihonte neih dingin Moses in kote tungah ngeina khat hong pia hi.\nMite makaite kikhawmin, Israel minamte khempeuh a kikaihkhop ciangin, ama mi Israel-te lakah Topa, kumpi a suak hi," a ci hi.\nReuben minamte thu gen a, "Reuben nungta-in si kei hen la, ama mite zong mi tawm hi kei ta hen," a ci hi.\nTua ciangin Judah minamte thu genin, "Topa aw, Judah aw ngai in la, a mite kiangah amah paipih in. Na khutte tawh ama-a ding do in la, a galte dona-ah a huhpa hi in," a ci hi.\nTua ciangin Levi minamte thu genin, "Levi tungah na Thummim pia in la, na midikpa tungah na Urim pia in. Massah-ah na ze-et mipa, Meribah tuite-ah na kitotpihpa ahi hi.\nA nu leh a pa sangin nangmah hong thupi ngaihsutzaw uh a, Amaute ka thupi sim kei hi, a cipa ahi hi. Amah in a sanggamte paaikhia-in, a tate donlo hi. Bang hang hiam cih leh Levi minamte in na thu hong mangin, na thuciamna zui uh hi.\nAmaute in na ngeina kipte Jakob suante hilhin, na thukhamte Israel-te hilh ding uh hi. Amaute in na mai-ah paknamtui hong koihin, na biakna tau tungah meihal biakna bup hong koih ding uh hi.\nTopa aw, ama nate tungah thupha pia in la, a khut tawh a sepnate saang in. A galte kawng sutan in la, a ding kikzo nawnlo dingin amah a mudahte sugawp in," a ci hi.\nBenjamin minamte thu genin, "Topa in a it mipa ama kiangah nuam takin om hi. Amah in sun tawntung kemin, amaute lakah om hi," a ci hi.\nJosef minamte thu genin, "Topa in ama leitang, tung lamah a om vantung letsong hoihpente, leh nuai-a om a thuknate tawh,\nni hanga gah a hoihpente, leh kha hanga piang a hoihpente tawh,\ntanglai mualte tunga piang a hoih a limci pente leh tawntung mualte hauhna tawh,\nleitung leh a tunga om letsong hoihpente leh sawlbawk lakah a tengpa maipha tawh thupha pia ta hen. Hihte khempeuh, Josef tungah tung hen la, a sanggamte lakah ulian ahi mipa lu tungah tung ta hen.\nA tacil, bawngtal bangin thahat a, a kite, gamsial kite tawh kibang hi. Amah in tuate tawh mite nawt ding a, leimong dongah amaute khempeuh phul ding hi. Efraim mi tul sawmte tua bang hi a, Manasseh minam tul tampite zong tua bangmah ahi hi," a ci hi.\nZebulun minamte thu genin, "Zebulun aw, na paikhiatna-ah lungdam in. Issakhar aw, na puanbukte sungah lungdam in.\nAmaute in a mual uhah mite sam ding uh a, amaute in tua lai-ah biakpiakna mante pia ding uh hi. Bang hang hiam cih leh amaute in tuipi tung leh sehnel sungah na manpha kiseelte ngah uh hi," a ci hi.\nGad minamte thu genin, "Gad a lianin a bawlpa in thupha ngah ta hen! Gad in humpinelkai bangin buk khikhe a, amah in a baan leh a luzang, a balkham hi.\nAmah in lei hoihpenna mun ama-a dingin teel hi. Bang hang hiam cih leh a ukpa tanh kikoihcingsak hi. Mi makaite ngahte mah amah zong kingahsak a, amah in Israel-te tawh Topa thupiakna leh thuman khennate a sem hi," a ci hi.\nDan minamte thu genin, "Dan pen Bashan panin a diangkhia humpinelkai no ahi hi," a ci hi.\nNaftali minamte thu genin, "O Naftali, maipha tawh nuam a sa, Topa thupha tawh a kidim, bualtuite leh leitaw lam a neipa," a ci hi.\nAsher minamte thu genin, "Asher in tapa dangte sangin thupha ngahzaw ta hen. A sanggamte pahtak hi hen la, a gam sungah oliv thau kidim ta hen.\nNa khuapite, sik leh sumngo tawh kidal ding a, na nuntak laiteng na thahatna tua bang hi ding hi," a ci hi.\n"Israel aw, nangmah huh dingin vantungah a tuang a liatna tawh vanpi-ah a om, Pasian tawh a kibang kuamah dang omlo hi.\nTawntung Pasian pen nangma omna hi a, nangmah huh dingin tawntung khutte a om hi. Amah in na mai-ah galte nawtkhia-in, Susia un, ci hi.\nTua ahih ciangin Israel mite lungmuangin om ding uh hi. Jakob suante bek an leh leenggahzu gamah om hi. Hi taktak hi, a vantungte in daitui hong khiatsuk hi. Israel aw, mi nuamsa na hi hi. Nang hong kihuhna lum leh na gualzawhna lum leh na gualzawhna namsau ahi Topa in nang banga a hotkhiat mi kua om ahi hiam?\nNa galte in hong mai-etin, na kiangah hong pai ding uh a, amaute na tuancil ding hi," a ci hi.\nTedim Lai Siangtho / Laibu: Thu Hilhkikna 33


url: =Billy Graham Thu ~ Thu Tatuam (Siyin News)\nBilly Graham Thu\nFriday, February 23, 2018 Knowledge, Tapidaw Taw Kisai 2 comments\nNovember 7, 1918 Charlotte, North Carolina hi in apa le nu sia William Franklin Graham le Sr. Graham hi. Maangkang ngam Scots-Irish suante hi.\nAnolai laisim uk in, "Tarzan" ii taangthu sia hoisa ahikom thingkungtung zawngbangh kiluai in Tarzan bangh in ciik au thei vazak hi. Apa ii son bangh hi le Tarzan a uk hangsia Pathian na aseptu hang hi zaw ci hi.\nApana kumh 14 aphaak ciang, ama le asuapuinu Katherine sia beer akhamcip dong nesakcip aa natlaw liang ahikom tuazawk Billy Graham in zu le beer sia akhan tawntung du vet ngawlhi.\nKumh 16 aphaak ciang Mordecai Ham tungtawnin piangthak hi.\n1939 ciang Florida ah ordain ngaa hi.\nAzi Ruth Bell taw Aug 13, 1943 ciang kiteang hi , asunghpa zongh Resbyteriante mission pastor ah hi in, Sen ngamah mission seam hi. Azi sia kumh 87 aphaak 2007 kum in thi hi.\nTa 5 nei hi.\n1) Virginia Leftwich (Gigi) Graham (piankum 1945; an inspirational speaker and author);\n2) Anne Graham Lotz (piankum. 1948; runs AnGeL ministries)\n3) Ruth Graham (piankum. 1950; founder and president of Ruth Graham & Friends, leads conferences throughout the U.S. and Canada);\n4) Franklin Graham (president and CEO of the Billy Graham Evangelistic Association and as president and CEO of international relief organization, Samaritan's Purse)\n5) Nelson Edman Graham (East Gates Ministries International, which distributes Christian literature in China).\nAvawt masak crusade sia 1947 kumh Grand Rapid , Mich. ah hi in, mipi 1000 bangh kikhawm hi. Athi dong Ngam 185 ah crusade 400 val vawt hi.\nFeb 21, 2018 zingsang nai 7:33 in thi hi.\nAluanghawm hui nasia March 2,2018 ni sunhun in Charlotte, North Carolina ah vawt tu aa, Thingaltu mihing 2,300 akisam aa tuasungah\nPresident Trump, Vice President Mike Pence le\nU.S. presidents aseam ngei George H.W. Bush le atapa, George W. Bush, Jimmy Carter, Bill Clinton , Barack Obama, te kihel hi.\nAtapa Franklin Graham in thihuinaah hun zangh tu hi.\nUSA, President aseamngei Harry S. Truman (1945-1953) pan President Obama dong President 12 in ama taw kizopna nei uh hi.\nibu salmah February 23, 2018 at 9:40 AM\nbeststuffs May 31, 2022 at 8:44 PM


url: =Maipuang ~ Hau Za Cin :: ZOMI DAILY\nposted on 26 January 2016 at 10:25 am Lomkholna: Article, Hauzacin\nInn lamah lim i sak hetloh, i lunggulh khollo, i gong hong su kha khollo a i ngaihsut Maipuang pen gamlamah kiduh mahmah se hi; mite in duh mahmah se hi. Bang hang ahi tam? Inn lam ah i tha gim, i nek limlo, i pumpi in vitamins, proteins, carbohydrates, fibre, etc kisam zaw diak a, tuate a omsak dingin mehlim, annlim kisam hi. Mehlim annlim i cihte pen a ciil mahmah, a lim mahmah, a khum ngaungaute hi a, a tuate tata tam manin a peeng, a mawl, a limlo, a khumlo a allo cihte pen tawm manin kilunggulh khollo hi.\nI gong hong su kha khollo ahih manin. Bawng guh tui khawng hawp diahdiah leng nuam kisa hi. Aksa tui khawng haipi tawh duut keuhkeuh leng i lungsim zong khang hanhan hileh kilawm hi. Niangtui khum mahmah (Singngat Special a cih dante uh) dawn leng i ciltui naang pan hi. Voksa thau pet miatmiat leng i lawp kam a, Mizogam bang hileh Nipini zingsang hipha diak hi.\nAhi zongin maipuang khawng, maiteh khawng, mai khawng pen ne leng hi thuamthuam hi. I gong hong vut vetlo hi. A limna zong kitheilo hi. Anthultui, sianmawng tui hawp tawh kibang lel a, a limna omlo in tangmai nek, tuisik dawn tawh kibang lel hi. Tam mahmah a, i gawl sukhalo in tum suk suak hi. I zuntha leng bei hiau tawh kibanga, i gil domlo in, i lawp kamsaklo hi. Sushi nek tawh kibanga i gilvah pongin a limna kithei mello hi.\nA pawng mahmah a duhte adingin lim a, a khum a al, a ciil duhte adingin cihtaaklo hi. Damloh ann kam limloh ciang kine bek a, tualo ki lunggulhlo hi. Mehzuakna ah zong ki en masa mello hi. Khuapi ah bel sa meh ding ciang ‘mehtui ding’ in kilei theizaw diak hi. Tualo pen kithupisim mahmah masalo hi.\nGamlamah pen innlam banglo in mite in a lim a al na ne den uh ahih manin a mawl tata na duh uh hi. A ciillo, a peeng, a pawng theithei na duh uh hi. A kisap zawk man uh hi kha ding hi. A pumpi tung vuah vitamins, proteins, carbohydrates, etc cihte kisam nawnlo bek thamlo tamlua zaw, above limit ahih manin a khiam dinguh kisam hi. Tuate a khiapna ding un a tam theithei, a mawl theithei, a allo, a khumlo, a pawng theithei a nek uh kisam hi. Tua dingin maipuang, mai, tangmai, vaimim, ankam, etc cih bang na ne zaw uh a; bawngsa/guhtui, voksa, aksa, etc cihte na nunungsak uh hi.\nInn lam ah vok ann in i koih, i lim nek nop melloh, a dang om peuh leh i nunungsak den Bal, Kawlkai, Hakai, Mai, Vaimim, etc cihte pen gamlam ah na niam koih tuan hetlo uh a, Hotel lian leh ann nekna thupi a kigente ah i nek khak sunsun ciang hong pia nuam phadiak uh hi. Lungsim ah ‘hihte ko inn lam ah vok ann in ka zatte uh hiven maw’ kici simsim hi. Hibang duh leng hilai hong pailo mah diveng maw kici nuam phial hi.\nA huan dan sem uh ei a tawh kibanglo a, en, inn lamah a lim theithei ding ciin sathau neih sunsun tawh kang, ci bung zuut lianga ci-al sawh; amau a mawl theithei dinga tuisik tawh tuihuan, ci sawhlo talailai! Na teei ei!! Ankam khawng huan min mahmah cih omlo, tuisa sungah khah in ne ziau, zil guatguat, vok anne banga kikhai ging guapguap leltak. Sialnek hilel ve hang aw, a sial in kine himai, lamdang, lamdang, lamdang, limdang….\nPawlkhat leuleu in maipuang tui pen mehtui dingin belpi tawh huan in kongkhak gei ah tung kiukiau lel; aktui sukham in khah, aktui gim, ak gim nam pian philphel lai. Pawlkhat leuleu in maipuang pen a tawn in at in bekan vui ah diah in kangkeu in, a bekan teng kaang in a maipuang pen kaanglo a min hilhial leuleu. Pawlkhat leuleu in maipuang pen cikhum tui ah diah in a vekpi a cikhum khal (sugar cake) suaksak tazen uh; khum lua, limlua…\nInn lamah maipuang pen lo lai ah tuuk euau a, kipua nuam mello hi. Khuk leng zang vanglak a, lo lu pan lo taw tung baih mahmah hi. Mai zong tua bang mah. Pua leng gik mahmah a, meet leng lah lawmthaw mahmah, a sung hawm heuheu hi. Tui bekbek hi a, tui bek puak sang tha hong pia ding a gikzawte kipua nuam hi. Inn ah phelkham in Nipini sun ann dingin kihuan leh zong a ne nuam mel omlo, a duh mel omlo, a tawpna ah vok ann bel sung lam mah kidenna ahih manin a gim a tawl thaman hetlo tawh kibang hi. Ahi zongin ei vok ann pen mite meh mantam, meh duh pen na suak ta leuleu hi.\nA mun a kibatloh man hi. I kisap a kibatloh man hi. I pumpi sungah a kisam nek ding akibatloh man hi. Amau nek ciang ‘ko vok ann’ te pawl ne hi uhteh cih theih tuanloh a, amau nek noploh bawng thau leh vok thau, ak thau te inn lamah lim i sak penpen te na hi leuleu hi. Amau tuate saban/ soap/ satpiang bawlna in na zang ta leuleu uh hi. Khanna kibanglo, duh leh deih kibanglo, a hoihzaw a siazaw cih om theilo leitung ah i teeng hi.\nInn lamah zanggam kimu nuam ah, gamlama te in mualtung na mu nuam uh hi. Inn lam ah mawtaw kimu nuam a, gamlam ah ganhing khawng peuh na mu nuam uh hi. I muhmuh lohte a kimu nuam hi a, i nek khak lohte a kiciam nuam hi. I ngahzawhlohte a ki eng hi a, i phaklohte a kigensia hi. Aklui mulo a nungak tangval om dinga, inn lam ah bel aklui akpi tawh kiteeng khawm hi. Inn lam khua lamah mawtaw tuanglo a teek, si om dinga, gam lam ah zong bawngpi bawngtal mulo a teek, si om ding hi.\nNek bangbang nekhawm, dawnkhawm a innkuan kithu tuak diamdiam om dinga, nei euau napi annkuang umkhawm ngei vetlo zong om ding hi. Maipuang a ham ciang a pua lam kaang pheuphau a, khoih leng i khut kaang pheuphau ahih manin inn lam ah ‘powder’ kici se hi. A powder taktak lei ding, neih ding hamsa mahmah leuleu a, nungakte bang powder leisak leng, i zin ciang puak leng hong ngai tuam tawh kibang hi.\nMaipuang na ne a sa meh na ne zongin na pumpi in a kisap ahih nakleh lim na sa ding hi. Tua hun ciang ‘mehlim ka cih aksa, limlo ka cih sianmawng tui’ cih – Tarzan la awkaih a na saksak pen hong kilamdang ding hi. Hau Za Cin\nPrevious: Tulaai Leitung Thuthang Tuamtuam Updates January 25, 2016\nNext: Nupate’ theih ding\nRev.Dr. Simon Pau Khan En Nuamtuam ta hi\nKoppih zon’hun ~ Lengtong Pauno


url: =Syria ah tunglam panin Turkey galkap 3 kikaplum, Turkey in Syria ngawh ~ TK Lian :: ZOMI DAILY\nposted on 25 November 2016 at 7:48 pm Lomkholna: News, Syria, Thangkhanlian, World\nNov. 25, 2016: Turkey galkap ten zan zingsang 00:30 GMT in tung lam panin galkap thum hong kikaplupsak banah sawm in liamna tuak a, Syria galkapte hi ci-in ngawh a, a kikapna bel gen lo uh hi. Turkish news media Syria leilu lam-a om Al Bab khuapi hi ci-in gen hi. “Hih pen Syria galkap ten Turkey galkapte a thah masakna uh ahih manin buaina nakpi takin kibehlap ding hi,” ci-in Jazeera reporter Osama Bin Javaid in Syria-Turkey gamgi Gaziantep panin gen hi.\nAl Bab khuapi pen mun poimawh mahmahna kiim “strategic area” hi a, Syria leilu lam Turkey tawh kigamgitna mun-a om hi a, ISte khuapi Raqqa leh rebelste hatna Idlib zuatna lampi ahi hi. “Tu zingsang tungin bel Syria kumpi gum pro-government websites kici ten ISte suamna hi ci-in gen uh hi,” ci-in zan in Osama Bin Javaid in gen hi.\nTurkish prime minister’ zum in zan a governor administrative building ah car bomb kipuaksak leh Syria galkapte kikaplupna thu khahkhiat (broadcast) lohna dingin news tawl khat sung a kikhakcipna dingin thupia hi ci-in Supreme Board of Radio and Television (RTUK) in pulak hi.\nSeptember kha-in zong Syria leilu lamah ISte leh Turkey galkapte kikaptuahna Turkey galkapte thum a sih banah khatin liamna na ngei ngei hi. August kha in zong Jarablus ah Turkey galkapte tank kisuamsak a, galkap khatin sihna na tuak a, Turkey in Kurdish YPG galkapte hi ci-in ngawh hi. Syria ah Turkey galkap sagih a sihna suak hi.\nAugust 24 in Syria kumpi phalna om lo pi-in Turkey in Syria ah galkap sawl a, “Operation Shield Euphrates” galdona ci-in ISte leh Kurdish YPGte dona ding hi ci-in pulak a, US galkapte leh Syrian rebels Free Syrian Army (FSA) kicite tawh kipawl in, Aug. 24 in Jarablus khua ISte khut sung panin laksak pah uh hi. Ahih hangin Turkey ngimna lian pen ISte do ding hilo a, Turkey gam-a Kurdish rebels PKK kicite leh YPGte kipawl hi cih ngawhna tawh Euphrates nisuahna lamah YPGte a lut ding a dal nop man hi zaw hi.\nTu dong Turkey leh Syria galkapte bel kikaptuah nai lo uh a, Syria leilu lam-a rebelste hatna munte Turkey galkapte a hun khop om uh hi ci-in Al Jazeera reporter Javaid in gen a, ISte khut panin Jarablus a lak khit ciangun ISte ukna Al-Bab nawk in la uh a, tu-in Syria gam-a rebels tuamtuamte kipawlna leh Kurdish rebelste tam mahmah SDF kicite ukna Manbij lak ding a ngim laitak uh ahi hi.\nSource: Al Jazeera News And News Agencies/ Thang Khan Lian\nPrevious: Iraq ah Suicide Bomb puak, mi 100 kiim in sihna tuak ~ TK Lian\nNext: Malaysia ah papi khatin atanu buan in naupaai, kha 7 phakhin ~ ZD


url: =Kimpu leh Kimpi – 22 ~ Hau Za Cin :: ZOMI DAILY\nposted on 22 August 2010 at 10:32 am Lomkholna: Article, Hauzacin\nKimpu leh Kimpi – 22\nLasiamte tungah lungdam mahmah hi. Tu in thugenna masa pen Prof. Siama, from Lamka i sam ding hi. Khutbetna tawh muak ni….. clap clap clapssssss…..\nProf. Siama, Lamka thugen:\n“Lungdam, kipak, lungdam, kipak….. thank you… ka kipak peetmah hi. Thank you for the warm welcome. Hizaha nuam dingin ka lamen ngei kei hi. Siamsin te tungah ka kipak petmah, hiai bang hunpha non piak ziak un. Lungdam kipak.\nSiamsin makaite’n ah hi, hiai ah thugen dia hon ciallai un ka hon pai thei dia hia cih ka thei kei hi. A ziak chu, ka heutute ka dot phot a ngai a, phalna ka nget a ngai a, suti ka muh leh muhloh di hi ka thei pah kei ahi. Huaiziak in ka okay pah kei a, ka heutute, oja pu te kiangah ka gen a, phalna ka ngah ciangin “ka hon pai thei di” ciin Siamsin President Tg. Cincin kiangah ka gen pan ahi. Visa khawng ka la a, ka gintaak sangin ka ngah baih a, tuni in i kimu thei a, ka kipak petmah ahi hi. Lungdam peetmah ka hi. Ka hon pai di in gari ka hon tuanna uh lampi ah a sia a, ka lenna ka miss ding ka lau peetmah a, ahi zongin ka hon tung thei a….\n[Heutute a cih banga?]\n(Heih, paupau kei vua, a thugen ngai phot. Heutute a cih i dong ding aw. Den ciah D&D hun ah).\n[Oja pu a cih zong aw. Peetmah a cih zong aw…. Gari a cih pen zong dot teitei di…]\nLeh, thu tampi gen nuam ihih ziak in introduction saupi i gen kei dia, i gennop ah i lut churchur mai di. Ka thugen khit ciah dotnop a om leh D&D hun, Dotna leh Dawnna hun i a tawpna ah i nei ding uh ahi.\nEi, pau kibangte hi i tenna gam a tuam ziakin i pau kammalte khat leh nih damdam in a hon kidang a, tuni in zong ka kammal zatte hi na theihloh uh a om kha mai thei. A ziak chu ka innvengte uh, ka tenpihte uh hi midang a hi ua, amau kammal ka lah uh a tuam hi. Noh leeng na innvengte uh kiang apan na kammal lakte uh ka theihloh uh a om hi. Hileleng, midang kammal pan i laklohte hi i kitheihtuahloh khat leeng a om kei. Huaiziakin, eite hi midang hilo ihi. Mikhat i hi. Minam khat i hi. Pianna gui kibangte i hi cih a ciang khop mai.\nKoh, History sinte sinna panin eite hi i kipatna leh i kinaihpih pente chu Asia minam pan China, a deuhkhhol in Southern China sungah minamte ahi cih ka gingta pen uh ahi. Huaiziak in China pau hi i sin leh i kinaihna a kithei semsem hi. Pau kam khat leh nih en zualle:\nPA+SIAN = PASIAN = GOD\nHiai pen hi, PA = Father cihna hi a, SIAN = China pau a VANTUNG cihna TSIAN pan hong pai hingei ding. Huaiziak in PA+SIAN = VANTUNGA PA, VAN AH OM PA, cihna ahi ding. I tenna mun a kidang ziakin pawlkhat in PASIAN i ci a, pawlkhat in PATHIAN i ci a akibang ahi.\nTSUI = TUI = WATER\nHokkien pau in WATER hi TSUI a cih uh a, eite in TUI i cihpen ahi hi. Huaiziak in China mite lakah minam khat Hokkiente tawh kinaihna bang leng nei ding ihi.\nMING = MI = PEOPLE, PEOPLE GROUP\nChina paua MING a cih uh hi, eite in MI i cih ahi a, English a PEOPLE or PEOPLE GROUP cihna ahi.\nHiaite i et ciangin hih eite hih China pan origin hi ding cih ka gingta uh hi. Ko, Historian te in eite kipatna ka muh dan uh ahi.\nTulai i culture thu te i gen zom toto dia, na cimtaak kei un la………..\n(Minute 40 val a gen khit ciangin)\nKa kipak petmah hi. Siamsin Kikhopna ah ka hon tel thei hi vangpha ka kisa hi. Mailam ah leng kumkhat in khatvei ta, koh lam pan khat hong pai ding, no kiangah thu hong gen ding. Noh lam pan leng khat hong pai ding, koh kiangah thu hong gen ding. I ki visit tuah ding uh ahi. I kikawmtuah kei vua leh hih kinaina leng kitheilo thei ahi. Huaiziak in kipolhtam ding, kikholh tam ding, kimuh tam ding, idea tuamtuam te hi share khop zel ding. More exchange program i neih ding uh ahi. Tuni a khatvei na Siamsin Kikhop nong bawl uh hi, thupi ka sa peetmah hi.\nSiamsin Kipawlna damsawt hen. Zomi in mainawt hen.”\nKhutbeng ziahziah… clap clap clapsss……..\nNuamno leh Kimpu:\nThugenna masa pen hong neihsak i Siapa Prof. Siama tungah i lungdam a, i kipatna, i kibatna, i ngeina, i mabante hong gente ciamteh in zuun toto ni. Khatvei lungdam lahna in khutbeng kik ni.\nLeh, tun a nihna Siapa Prof. George Kham sam nuamta i hih manin amah sapma in lasiam Cingsen in “Ka Paallai Hun” cih la sa dingin sam ni. Khutbetna tawh muak ni…… hoo….. huuu……clapss………………\nPrevious: 7 Reasons why Zo People love to Hate each other ~ Carey Suante\nNext: A Reflection on Kuki – Zomi Conflict of 1997 ~ Carey Suante


url: =“Ka zozo hi-Ka semkhin zo hi” – FGA Tulsa\n“Ka zozo hi-Ka semkhin zo hi”\nAdmin / April 4, 2015 / FGA File\nZeisu in singlamteh tungah “It is finished or accomplished/ Ka zozo hi-Ka semkhin zo hi” ci-in kiko hi. Bang hang hiam cih leh…\n1) Pasian’ deihna tangtung sak hi. Adam leh Eve mawhna hangin leitung mite khempeuh mimawh leh asi ding ihi hi. Ei mawhna (Adam mawhna loin i bawl mawhna) leh gupkhiatna thudonlohna (ignorance) hangin zong sihna dan tuak dingte ihi hi. Tua hangin Pasian mahmah in atapa Zeisu eite tang dingin (substitution) mawh nei kilkel lo pi penalty dingin Singlamteh tungah atapa hong pia hi. Lai Siangtho Lui sunga thute tangtun nading leh Pasian’ hehpihna kilangsak dingin Zeisu in Pa’ deihna mangin ama sisian hong buakhia hi.\n2) Zeisu in ama mission nasepna tangtung sak hi. Pasian hi napi mihing in hong piang a, a lipkhaphuai mahmah mi gilote bek kithahna Singlamteh tungah linglukhu (Judah Kumpi cih zahpihna) khu kawm sa leh puansilh lo zumhuaina thuakin eite adingin hong si hi. Vantungmi galkap tul 10 bang sam hen la, amah abawl siate dokik leh kingah lua hi. Cil kiphih, khut le khete ah siktukilh tawh kikilhcip in satnenna thuak hi. Lungleng khuangai in “Pa aw bang dingin hong taksan na hiam” (Eli Eli Lama Sabachthani-Aramiac kampau) ci-in kiko hi. Gathsemane huan sungah zong, “Pa aw, ahih theih leh hih hai tawh hong kipelh sak in,” ci-in khua-ul pen sisan luang bangin luangin thungen ngeungeu hi. Sih ding thei gige sa hita mah leh ama mission nasepna thumang takin tangtung sak veve hi.\n3) Amah a um khempeuh ading tawntung nuntakna leh leitung vantung thupha kipatna lampi sial hi. Zeisu a um khempeuh in tawntung nuntakna ngah hi. I gamtatna pha, pilna siamna, hauhna, leh insurance-te in tawntung nuntakna leizo lo leh pia zo lo hi. Biakna leh ngeinate in zong pia zo lo hi. Zeisu upna bekin vantung gam hong tungsak hi. Zeisu loin gupkhiatna ngah nading lampi om lo hi.\nI nuntakna sungah Pasian’ deihna bangin nungta in i tangtung sak hiam? Zeisu bangin bang mission nasep i tangtung sak hiam? Ei nuntakna hangin bang phatuamna mite in ngah hiam cih thu 3 tawh nungta dingin hong zawn leh kong phawk sak kikkik hi. US or gam 3na ciang tun’tawh lungkim ding hizaw loin hih thu 3 tawh koikoi ah na om zongin a nungta ding leh Pasian’ gam mitsuan kim dingin Topa’n thupha hong pia kim ciat ta hen, Amen!\nSource:Zam Piang FB\nCategory FGA File Tag Article Zolai\n← KHRISTIAN INNKUAN LEH PIAKKHIATNA\nSihkhit ciangin nuntakna thak a om lai ding hiam? →\nက်မ္းစာထဲတြင္ ဘုရားသခင္၊ ေကာင္းကင္တမန္ႏွင့္ လူ သားမ်ား ဆက္သြယ္လုပ္ေဆာင္ပံု နည္းလမ္းေလးမ်ိဳး\nခြင့္လႊတ္ျခင္းကို လက္ခံပါ။ လြတ္ေျမာက္ျခင္းကို သိမ္းပိုက္ပါ။\nပေရာဖက္-တမန္ေတာ္ဆိုင္ရာ ခ်ီးမြမ္းျခင္း၏တန္ခိုး ယုဒ ဦးစြာ ခ်ီတက္ရမည္။\nပေရာဖက္ႏ ွင့္တမန္ေတာ္ဆိုင္ရာမ်ားက ေလ့လာျခင္း\n3 days ago24513 0\n3 days ago761 0\n3 days ago722 0\n2 weeks ago1033 0\n2 weeks ago1662 0\n3 weeks ago1374 0\n3 weeks ago1012 0\nZomi Service Oct 21, 2018 #Rev. Sing Khan Suan\n4 weeks ago1,3042 0\nHehpihna Ih Nasep Namthum te Rev.Vung Za Niang # Bible Study Oct 21, 2018\n4 weeks ago7891 0\nBurmese Service Oct 14,2018 # Rev.Hakan Gabrielsson\n1 month ago1,1781 0\nZomi Service Oct 14, 2018 # Rev.Hakan Gabrielsson\n1 month ago6933 0\nBible Study Oct 14, 2018 # Rev. Vung Za Niang\n1 month ago9973 0\nFGATulsa Church 11th Anniversay (Burmese Service) # Rev.Dam Suan Mung\n1 month ago6693 0\nHih Suangtungah Kapawlpi Kalamdinghi #Rev.Dam Suan Mung\n1 month ago8412 0


url: =Christmas idawnkhak lungdam ko ni (Christmas Message #2) :: ZOMI DAILY\nposted on 26 December 2015 at 8:01 pm Lomkholna: Christmas, Khawmpau, News, Zomi\nLaaizom sanggam teng aw Pasian thuzui mite in eite onggum ding a mihing bang a ongsuak Topa Zeisu suahpawi idawnkhak peen lungdam iko mangngilh kha hiam?\nTuni in khat vei idinmun lungngai phakik dih ni. Christmas peen kidawn ciatnapin idawn dan, idawn na mun leh idinmun ciat kibanglo hi. Pawlkhat ten thong inn sung ah dawn uha, Pawl khat ten Zato inn sung ah dawn in, Pawl khat ten Vanlengtung, Pawkhat ten Tuipi tung, Pawlkhat ten nasepna ah,Pawlkhat ten misi inn leh hanmual ah cihbang in kidawn ciat hi.\nDawn veve lak ah thong inn sung khawng, Zato khawng leh Hanmual khawng a dawnpeen asin ngei ten thei ding a nuam lawmlawm samlo hi. Asuk sia zaw khat om a tua in zu mun sa mun leh paktatna mun te pan adawn omlaai hi. Christmas ni mahmah in mi tampi takte ahangtuamtuam tawh si nuam in sihna aw koi ah om nahiam ci in kap ngeungeu kawmsa in Christmas adawn zong om hi.\nHih Christmas adawn veve dinmun kibanglo te tawh idinmun tuni kisitpha kik ni. Gilvah,Cidam leh lungnuam kawmsa a Christmas ongdawnsak Topa tung lungdamlo ding ihihiam? Dawn nuam mahmah napin adawn khalo zong mitampi tak om uhhi.\nBrunei gam i milip lakpan 9% peen Christian hi a, Chrismas pawi abawl khak uhleh $20,000 liaukha in kum 5 sung thong ah khumding ci in Brunei kumpipa Sultan Haji Hassanal Bolkiah in December kha kipat in taangkokhiat na leh thukhun kipsakna nei ahihman in Brunei a i Chriatian pih te tuni in kap ngeungeu in khituu naptui tawh kidiah uhhi.\nAma suahpawi te suakta tak a ongdawn sak Topa tung lungdam na kokhial lo in tuni a kipan i innkuan sung ah,Ipawlpi sung ah imimal nuntaakna ah Lianpeen sakding hihang.\nLate 107:1 (Topa tung lungdamko un)\nPrevious: Nigeria ah Gas puakkham, mi 100 val si\nNext: Khitui Gospel Silver Jubilee nopcitak kibawl


url: =Na hau nuam hiam? :: ZOMI DAILY\nposted on 20 July 2015 at 9:37 am Lomkholna: Article, Khawmpau\nTuhun Tulaaitak in adiak in gampualam ah Topan ong puakhia ziahziah a ahizong in tutadih in Zomi 90% te I hihleh Entry Level Job kici mikim septheih nasep nautaang kiseemkimciat in sumluut income tawmthei mahmah ciat ahihman in adiak in USA bang diak ah Bill cih tam khia mahmah ahihman in hamsatna lungkhamna Nupa kikaal buaina Nanglam keilam cideuh cihte a kipan sum kicinlah man in hamsatna atuakkha mi kitam mahmah hi.\nPawlkhatte bang Sa bawl na company cihbang , Siik lamsang company cihbang te ah Naseem in Hamsa kisamahmah a kei kakhantawn hibang ciang ding lawmlawm maw Topan kei USA ah sila ding a ongpuak liang ahi maw ciliang in alungkia mitampitak zong Ki om hi.\nAtaktak in nisim or Kaal sim sum kingah in sumzat kicinglo , sum naghngahnapin kholzolo atun abanna kitheilo cihpeen akisam khat om gige cihna ahihi. Pasian in Atate ading in Asia geel ngeilo a , mihing ten asiamun itunciang Ahizong in, geeldan sepdan isiamlohciang ahizong in, itheihlohman in ahizong in , Pasian kimawhsak nuam gige zaw hi.\nSum tam ngahkheempeuh haukimlo a tawmngah kheempeuh zong zawghamtangding cihthu hituanlo hi. Sum akicin theihnading ihauhtheih nading in akisam mahmah thu khat in management sum zeekzia ahihi. Sum zeekzia isiamlohman , in ,sum kholzia isiamlohman in ,Zomi atamzaw Ka bill Ci in atautau ihihi.\nTua ahihman in hibang in isumte izeekding kisam hi.\n1. Tax return pan ingah sumte Sumbulpi a zang ding\n2. tuakhitciang, Nasum ngahzahvekpi i\n3. 10% Pasiankiang tunding,\n4. 10% Muntuamkhat ah khol in Pasian naseemte Tung ah citpiak in neiding,\n5. 5% 401K ah khol ding ,\n6. 5% Zomi minam nasepnading in piakhia ding,\n7. 70% na bill na innkuansung nisim kitaangsapna ah zang in ,\n8. acingloteng na Tax Return sumbulpi pan eu kiaukiau ding.\n401K -icih peen abit sumkholna hi a Company ah na isepzawh Kha 1 ciang in sum kikhol theipah ahi. company Pawlkhatte ah nasepcil kumkhat sung ei le ei ongkhol sak in tuakhitciang percentage in onghuh uhhi. Gentheihna in Kum 1-2 75% kumthumpan atungsiahlam 100% cihbang in onghuh uhhi. Tua ahihman naseptaitailohding zong Kisam Pah hi. Cih nopna ah $20 nakhol ciang company in $20 ongkholpihpah cihna ahihi. Tua ban ah hih 401K a nakhol sum te peen Bank ten Stock te ah nameetkhak sak uha, ong meetbawlsak sawnlaai uhhi.\nHih bang in sum kholo in ka bill cingkei ee cih paulap in Nangah zahzah kumsim zangkhinpahpah in mailam thuding nakhualkei a leh , nasihdong bill bekbek, bill bekbek tawh nabuaiding a, lungkham natawh na nuntaakna ongbeiding hi. Ahizong in atawmpeen Kum 5 pan kum 65 naphakdong hih atung a igensa bang in sum Sazian Nei in nakhol aleh zawnnakhang nalaihzo ding a nangma damsung ban ah natu nata khang ah sumzat nuamtosuak in Mihau nasuakding hi.\nKumtampi company ah naseemkhinta in napumtung ah lah sum neilo koi mah ah lah kholna naneihtuankei aleh nadinmun alungkhamhuai mahmah ahihna tuni phawk inla tuni mahmah in vaaikhat hawm khia in. Kumpi ten High School ciang Nate sang amawkna in ongkahsak ding uh a tua Tungsiah nata te pil tungtuang in kumpite huhzahdongding a pilna aneihkeileh nang le nang a sum beiding ahihman in koi ah I maidiam? Kumpi ah leitawileenglah ohhoi kumsim na tax return nangahteng koi ah koih? , nasumteng koi ah koih? migilo te huhna maw Cin ongkidonglaaiding a tuabek hilo nata te sang nakahsakzawh kei aleh Pa/Nu ginalo nahihban ah nakhang nagui mihai meeikuangsung ah akhulkhul hiding nahihman in tuni in nanupa un kikumpahunla geelnakhat neipah un.\nItna leh deihsakna tawh,\nPrevious: Pa Innluah Pa leh Inntuan Pa\nNext: A kilamdang nuntakna na nei khin hiam?\nChin National Day (Zomi Nam Ni) pian khiat zia ~ Than Khan Dal\nA etlawm ABC…….. ~ Khat Thang


url: =Kei zong Crusade ka va pai a… ~ Zomi Quavadis :: ZOMI DAILY\nKha khat sung bang Crusade kibawl ding vai nasia takin Facebook sungah hong kitaangko a, tua Crusade bawlna dingin mimal leh kipawlna pan huhna sum a khiazote min leh khua zong hong kigelhsuk ziahziah hi. A ni ding bang ka ngaklah zo liang hi. Crusade cih kammal pen kei theihna ah Protestant hong pianma pek a kammal kizangh khinsa khat a hihi. Tua hunlaiin Christiante leh Muslimte kinaak do mahmah uh hi. Tua kidona pen Christiante in Crusade na ci uh a, Crusade sungah a kihel Christian gaalkap hangsante pen Crusaders kici hi.\nCrusade ni hong tun taktak ciangin ka omna pan Taxi saap liangin ka pai hi. Amun ka tun ciangin Crusade pai ding bekbek Hallpi kongmai ah mi na dim phengphang khin uh hi. Lut pah lo in agaal pan tua mipite ka en phot hi. Mipite kizep kipuah dan ka muh ciangin Crusade a om ding lam na za khol kha lo bang hileng “Hi vengah Night Club thupisak ve uh e” a ci kha liang ding ka hihi. Hallpi kongmai ah mi hong tawm pian tak ciangin kei zong ka lut phei hi.\nBombi kigaak leh niiksing teengte ven khit deuh phet a lut phei pah ka hihmanin a kizepna gim namtui vangvang teng huih lakah na thaam a, tua teng ka diik phei kawmkawm hi. Hallpi sung lutsukna kongpi kikaalah mun awngpi khat na om lai hi. Tua sungah Crusade Fund zonna ciin Crusade puan na kizuak a, a deekdeek tawh, a dawpdawp tawh, a kiphumphum tawh mi honpi khat mah na dim phengphang lai uh hi. Crusade puan khat na lei khin ka hihmanin kei bel ka lut suak ziau hi.\nHall sungah Usher te’n maitai takin nong na muak pah uh hi. Tutna hong piak sawm mah uh hiven, ahihang kei deihteelna tawh anawl khat ah dingin Stage tunga P&W makaite lasak leh laam ka en hi. Tulai pau leh “Heavy” peuhmah uh hi. Cidam mellote adingin P&W makai hih ding pen a ngap huai het lo na hi mawk hi. Lawp lua uh ahihmanin Stage tungah kaanteh kaan bang liang uh a, khitui naptui luangsa in taai in diang ziahziah uh hi. A Mike bang uh hong viik uh ciangin ham vauvau liang hi.\nA khut viik bang un Davuih in sailing zangh se lo in Goliath na viik hileh tuuk zo mahmah in um ingh. Mipite zong diang ziahziah uh hi. Ka geia ding pa bang khua-ul taak datdat liangin diang a, kei a kihem in ka na buai hi. Amah lah gol ahihmanin a dian kawmin ka khepeek khawng hong tuansuk kha leh kaal khat sung ka thuak khop a ngah ding ka hihi. Kei zong ka hihna ciacia tawh ka diang leklek hi!\nP&W hun hong bei a, thu zaaksakna leh a tuamtuam hong kizomto in, a tawpna lam ciangin mimal lasakna hong om hi. Tua khit ciangin Kawlgam pan sum tampi beia kisam thugen siam khat hong dingto in thu hong gen pah ziahziah hi. A thugen kawmkawm in mipite nuisak, kap sak, awng sak, diang sak ziahziah thei mawk hi. Thugen a man kuan ciangin Gup ngah kitel teng leh Zeisu gumpa honpa in a sang thei teng sap khiatna hun hong bawl hi. Hi mahmah lamdang ka sa hi! Mi honpi a mailamah pai phei pah zanghzangh uh a, tutna teng bang hawm gai dektak phial hi.\nA pai teng pen naupang hi lo in, nungak tangval leh nupi papi teng hizaw lai uh hi. Ka ngaihsutna ah “Guai aw, Christian a kicih zawh kum 100 a val khin hi liang ta, tu a Gupngah kitel pante leh Zeisu honpa gumpa a asang thei pan teng biakinn a kikhawm tangtang, sumpi leh sehsuah piak a thanuam teng lah himawk uh a! A beisa hun in bang peuh ngaihsun uh a hi tam!” ka na cici hi. Bangbang hileh hih pen Crusade paizia hin teh cih tawh ka kihehnem mai hi.\nHih Crusade ka paina tungtawn a kei leh kei ka kidot thu pawl khat pen;\n1). Ih upna leh san dan a tuamtek hinapi bang hangin Crusade hun bek ciangin biakinn khat zangh khawm thei se ih hiam?Crusade loh hun sungin zong hanciam leng e…\n2). Ih puatham kizepna leh biakinn pua ah Pasian a neilote banga ih nuntaak ih khuasak hun a om zel sam hangin biakinn sung ih tun taktak ciangin ih lungsim kiukhat pan Pasian kilunggulh mahmah veve hi…\n3). Pupa khanga biakinn sung tung dente ih hihangin Pasian ih neih taktak hun pen na sawt nai het lo hi….\nTaxi tawh ka ciahna lam tawntungah a tunga thu teng leh a tuamtuam tampi ka ngaihsun kawmkawm hi. Nidang laiin Christian ten Crusade pen Zeisu a um lote lakah na kibawl uh a, tuhun ciangin Crusade pen ei Christiante sung mahah a kibawl na hizaw ta hi. A bawl huai mah na hi takpi ta khong hi!\nPrevious: Zomite Laisim Hun Ta! ~ Pau Khan Kap\nNext: Abraham’ Thupha Nam 7 ~ Pu Thangboi\nMang Khup says\nPiangthaksa a ih ngaihsut mi tampite tua banga, a lungsim a sukkhak deuh ciang gupna ngah ding a hong ki ap phapha te pen, a tamzaw, Hot khiatna ngah taktak ding Kha muanna a nei nailote hi thei kha ding hi. Kha in hong lawp saka, thu in hong kipsak hi. Pasian thu laigil upna leh manna Khamuanna ki ngah thei bek hi, cih kei muhna hi.


url: =Zopau vai (Part 1) ~ Lang Khan Khai :: ZOMI DAILY\nZopau vai (Part 1) ~ Lang Khan Khai\nposted on 18 May 2020 at 12:31 am Lomkholna: Langkhankhai, News, Politics, Zomi\nLST leh labu teina kampaute & Minam Picing Hihna Masuan Holimna – Tu laitakin U Kapno – Pu Kap Khen Pau in Teizang LST tei sawm hi cih thu kigen ngeingai hi. Hoih asa a om bangin hoih asa lo zong om hi.\nAmah pen Zomite sung a kuama phal loh leh kuama theihnat loh, mipi linglawngsak thute asemkhia zel khat hi cileng kikhial lo ding hi. Asia apha sangin mipi lungphawng keh alinglawngsak ama nasep pawlkhat en leng –\n1) Sr General Min Aung Hlaing – Chin Hero apiakna hangin mipi lingphawng a, galkapte tung ah mi khempeuh aheh laitakin hih bang ava piak mawk, bang ngaihsun ahiam ci-in amawhsak om a, ama dawnna ah Chinmite in phattuamna khatpeuh ingah khak leh cihna hi ci-in dawng hi. TEDIM – Zomi min tawh apiak ahi hi.\n2) Chin state Minam Puangawm – Chin state khuapikhen 9 sung a minamneu tuamtuamte ngeina puan khempeuh gawmin puan nam khat suah a, hoih asa omin hoih asa het lo, kisam asa lo zong om hi. Amawhsak om a, ahi zongin Chin state kumpi ah vapia a, silh lia lian uhi.\n3) Teizang LST vai\nAma nasepna thupi tampi om kha ding hi. Atom thei pen dingin hih nam 3 igen ding hi. TEIZANG LST tei ding akipat sawm ciangin – Zomi khenkham ding a kipan hi. Sizang LAT leh Zo LST hangin amaute gel tawh kithutuak thei nawn lo hi hang, kisam lo hi\nTeizang kampau ka hih hangin Teizang LST bel zang het kei ning\nSizang LST, Zo LST a om leh Teizang LST hithei lel mah lo ding hiam?\nPastor or LST sinna kician nei het lo khat in LST TEI MAKAI cih pen ahi ding mah ahitam aci zong om hi.\nLST TEI pen LST sang kah kul kei, Zolai itheih nak leh akitei thei hi aci bilbel zong om hi.\nEi Pianpih Awkaih tawh LST tei pen ahi ding mah ahi hiam,\nIh gam leh iminam in phattuampih zaw ding hiam?\nOr Minam sung buaina hizaw ding hiam?\nPianpih Awkaih tawh LST kitei thei lua hi. Awkaih nei mite ciaptehna zomg ahi hi.\nGam leh minam cih pen nam khat bek hithei lo hi. Minam tampi, Pau tampi kigawm gam kumpi khat ahi hi. Ih gam leh iminam in aphattuam pih ding hiam cih tawh kisai ngaihsut phat kul mahmah ding hi.\nBible Society nasep khat khang ahih manin amau khaktan lo ding uhi. Minam tum, kampau tuam vilvel ahihnak leh mi 1000 apha zongin LST teisak ding tavuan inei a, mi khempeuh in ZEISU amuh ding kisam hi ci uhi.\nTua ahih leh, Pianpih Kampau tawh LST TEI pen kampau neite in zomg phattuampih ding hi. Gam leh minambup ahuam ding kampau ahih kei leh phattuampihna tampi om lo ding hi.\nTua ahih leh, koici bangin kilemtuah thei ding ihiam? Zomite sung ah Minam vai kalsuanna ah nam 2 om hi. Tua thu nih lak ah koi pen tawh ipai ding hiam?\n1) Zomi Council\nIndia ah KAMPAU kitheiteng amau Pianpih Kampau zui TRIBE Recognition tawh ZC ah kipawl uh a, Avekpi un ZOMI COUNCIL member hiciat uh a, Tribe President pen ZC ah Vice Chairman dinmun ah teel kulloin Vice Chairman hipah uhi.\nDotna- ZC in Painpih Pauzui Tribe kigawm ZOMI ihihna ah buaina koici bangin om hiam?\nZomi Council Tribe memberte – Paite, Vaiphei, Simte, Tedim-Chin, Kom, Gangte, Zo, Mangte .. cih bangin atuamin Tribe Council ( amau cihdan leh NAMBING) nei ciat uh a, Tribe president pen ZC Vice Chairman hipah hi.\nAhoihna – KAMPAU zui a kipawl hiziau ahih manin kipawlna ol hi. PAUTANG ah buaina om lo, ei kampau ciat zangin kithei lel hi.\nAhoihlohna – Tribe mimal atamte hamphatna hi a, adangte khasia thei veve hi. OR\n2) Kawlgam Zomite in 2014 Census ah TRIBE bulphuh lo, MINAM PICING khat hinuam zaw ihih manin TRIBE beisak zaw leng cih GZA Khawmpi thukimna bangin Misimna ah 914 – ZOMI cih agelh Zomi alang sangin tamzaw ding hi ciin kigen hi.\nTua hileh Tribe tawh buaina avengsa hi ding hi cih muhna tawh hibangin minam neuneu a kikhen lo a, MINAM 1 ah kibopkhawmna thupi ngaihsut hi. Tribe code ah gelh leh CHIN minam suak ding ahih manin CHiN imin man lo izatzat sangin ZOMI mah kicipah leng lamzang zaw ni cih ngimna zong ahi hi.\nKawlgam Zomite sung ah Pianpih Kampau zui minam neuneute – Zo, Tedim, Dim, Guite, Vaiphei, Teizang, Saizang, Ngawn, Hualngo (Lusei, Mizo) …\nAhoihna – India Zomi Council nuai a KAMPAU tuamtuam kipawl a, ahun ciang a lah kisiatna omte leh mimal atamte thuthu ahihna kiam ding a, kilemna tamzaw ding hi.\nAhoihlohna – Pianpih Kampau beimang thei ding ahih manin Pianpih Kampau mah kem ni aci pawl om hi.\nAtung a igelhte etkak theih ding a ka gualh ahi hi. Tua ahih main ZOMI sung ah kilemna tawh khantohna lam imanawh theih nadingin Thu NIH lak ah koi zangzaw ding ihiam?\n1) NATION SYSTEM\nGZA 2014 thukimna bangin MISIMNA 2014 ah ZOMI cih igelhna ah Tribe tuamtuam om losak ding ahoihzaw ding hiam?\nTRIBE din kul lo, BEH nei khin ihih manin Kampau zui a kipawlna ah buaina tam theizaw hi cih amau muhna hi.\n2) TRIBE SYSTEM:\nZomi Council India kivaipuak bangin ZC nuai ah KAMPAU tuamtumte amau pu zui-in asan bang un Kawlgam Zomite in zong Pianpih KAMPAU zui a TRIBE dingin Zomi Council – Myanmar ah ikipawlzaw ding maw?\nSizang leh Zo om khin ahih manin amau pau ciat abei loh nadingin adangte zong amau kampau zuiin kipawlna nei-in Zomi Council – India bangin ei zong ZOMI COUNCIL – MYANMAR ah idingzaw ding hiam?\nKikum dih ni. Anih tuakin ahoihna ahoihlohna om ciat hi. India leh Kawlgam zong ikivaipuak dan kibang leh nuam zaw thei ding hi. India ah Tedim – Chin akicite sung ah Teizang, Saizang, … atuamtuam om uh a, LST pen tu a itawi oen bek zang uhi. Tua alote in amau kampau ciat tawh nei ciat uhi. Sia Lang Khan Khai\nPrevious: MP khat hileng… Siama Ning Khen Cing (Dagon University) thugenna\nNext: Zomi te mailam kalsuan ziading holimna ah Sister Cing Khawm Niang thugen\nGambia President thak Burrow agam ah ciahkik ta khongkhong ~ TK Lian\nSingapore ah innteknu athatlum Myanmar innteng Zin Mar Nwe pen sihdan kipia theiding


url: =ZOFATE KHAWMPI - HAKHA\nZofate Khawmpi ... ci in Lianthang Jasuan in facebook ZomiDaily group ah October 24, 2014 ni a ong post ka mu a, ka lung hihmawhna man in Zomi mimal khat ciat in ngaihsun khawm mahmah ding ka lunggulhna tawh ZomiDaily a mukhalo i om khak leh ci in hih thu ong khak kahi hi.\nMIZO STUDENT UNION leh CHIN STUDENT UNION ten Chin state khuapi Hakha ah ZOFATE Khawmpi nei ding ci. India, Bangalades, Burma gam thum a teng ki mu khom ding ci uh. ZOMI SIAM SIN te a ki hel tam? Tualai ah Mizo pau ki zang ding ci lai uh hi.\nHih a tung a teng leh man (photo ) belhthuah in a post ahi hi.\nEi Zomite' ading in,\nThupi lo cih theih taktak bel om kei. Ahih hang, ei sung ki pumkhat zo lo pi khawng in kitulmawh masak denkeei pen deihhuai masa kei. Ei kipumkhat photphot ni. Tuaciang milak ah thupi pan ding hihang. Hihbang hun leh thu le la a om ciang Zomite lak ah Minam bup huam zolo pi khawng, General without Army ut i om pahpah pen dongkholh mahmah hi. Tua in i Minam ki thutuahna a kipan, Minam kalsuanna, atawpna ah i hamphatna ding dong in tampi ong su nawngkai in ong khaktan thei zelzel ahi hi. Democracy diktak tawh Kawlgam kicvaipuakna ong bucing hileh a sukkhakna ama lian deuhdeuh lai ding ahi hi.\nTua ahihman in, I minam leh I gam mailam ding saupi khualna tawh Zomite' lak ah General Without Army teng hahkhiat a kul hun, hepkhiat a kisap hun ong tunkhak ding ka patau sim gige hi.\nGZA Makai Siapite' kiang ah thu ka gen ngei a... I minam ading in ma lianpi nong tutpih ding uh nakpi tak ka lam-en uh hi. A zenzen a bangmah nong tut kei uh leh khangthakte in nidang ciang in " Thanoknu' luhzawh loh kuan luhzo ding" ... kici khading hi. Ahihhang, minam leh gam vai khawl tuanlo in kisem veve ding a, tuni a no siapiteng makaihna tawh nui lingling a iseptheih thute, khangthak te'n si le nai tawh asep hun uh ong om khading hi.... tu a i nasep ding pen i minam sung ah " Revolution ( in all aspects ) by means of nonviolence" hi .... kaci hi... General without Army teng by force tawh i hepkhiat, i hahkhiat a kulhun ong om tak pi leh... hih siapite kiang a kagen kholh thu ong tung takpi ding ahih man in a dah sim gige kahi hi.\nKawlgam hun kikhelna kal ( pace/speed ) tawh kizui in Zomite' lah ah zong hihthu ong tun dinghun anai agamla khuahun ong kihei ding hi.\nSim leh mal, suah leh tum tuipi mong dong ah a om Zomite' Kipawlna tuamtuam, Party tuamtuam makaite, Biakna Pawlpi siate leh Minam it a avei velvel mipi aham amoi in ngaihsut huai loding hiam?\nGam leh Nam itna hang a mimal muhna leh ngaihsutna hi.\nZomi itna sung ah,


url: =Shan gam gal kidona thuthang tomkim ~ Tedim Post :: ZOMI DAILY\nposted on 23 November 2016 at 10:36 am Lomkholna: Myanmar, News, TedimPost\nKawlgam leilu lam Sen gamgi Shan State sungah gal kidona pen November 20 ni pan 22 ni dong tawlnga loin nasia semsem a, Muse khuapi nangawn daai khipkhep bek hi, cih kiza hi.\nA beisa September leh October kha pan kipan kha nih val bang Kawl galkapte in Shan gam leh Kachin gamah galvanleng nangawn zang a gal hong sim manun KIA (Kachin Independence Army), MNDAA (Myanmar National Democratic Alliance Army) , TNLA(Ta’ang National Liberation Army) leh AA (Arakan Army) galkapte kipawl khawmin Northern Alliance min tawh Shan gamah gal maithak hongin athuk kik uh ahi hi. Galkap len leh palik lente mun 11 ah thakhat thu-in buluh uh a, galvan koihna phualpi khat leh galvan tampitak Kawl galkapte khut sung panin laksak uh hi, ci hi. Kawlgam leh Sen gam kizopna lam lian pen zong kikhaktan phot hi.\nA beisa ah mual mi thautawite pen gamsungah om hithiat uh a, ahi zong Kawl galkapte in gam sung dongdongah gal hong pan se uh ahih manin tu-in Muse khuapi sung ciang dongah akuankhia ta, hong kipholaak danin kigen uh hi.\nNorthern Alliance te gen zomna ah, “Hih tawh kisai-in kikapna khawl ding leh khawl loh ding pen Aung San Suh Kyi leh Galkapmang Min Aung Hlaing te tungah kinga hi. Gam vai hoih tak kiho ni, hong cih uh leh kikhawl pah lel ding hi. Kawl galkapte in na khempeuh thu khempeuh amau’ deih bangbangin a kawng heek ziauziau uh ahih manin tua akilungkim lo hi bek hi,” ci-in gen uh hi.\nDaw Aung San Suh Kyi vaipuak neihna Nay Pyi Taw zumpi panin tutung civil mi Kawlte khat a sih ciangin taangko pah daidai uh a, Kachin gamah Kawl galkapte in mi tampi thah leh mat athuah lai-un bel kam khat beek pau loin om dide bilbel uh hi. Hih in mual mite lungsim na sak mahmah ahi hi.\nPawlkhatte in NLD lungsim tawng taktak kitel ta, ci-in mailam Kawlgam pianzia ding telmun om nai lo dinmun ah ding hi, ci uh hi. Tua laitakin Kawl galkapte in warning pia khin napi a kap ngam het loh Wa galkapte in hunsau kido nadingin ka kiging khol khin uh hi, na cici uh uh hi.\nHih gal kikapna hangin Sen gamgi ah gambeel mi 3000 val pha ta a, Sen kumpi in hoih takin an vakin na kem uh, ci hi. Galkap leh palik kigawm mi 8 si hi, ci-in kumpi thukizaknate ah suaksak uh hi. A taktakin galphual ah asi aliam tam zaw dingin kilamen hi.\nSrc&credit: VOA/BBC/Irrawaddy/Mizzima/ Tedim Post\nPrevious: Twitter tungtawn in Malaysia gammakai agensiapa in RM9500 liautuak ~ ZD\nNext: Syria galkap te’n Terrorism siansuah nading in galkap thakkhat phuankhia, kidona nasia ~ TK Lian


url: =THUPUAK Volume 6, Issue 40_March 11, 2012\nCargado por Salai Kyaw Kyaw\nZAM Information Department\nVolume 6, Issue 40 March 11, 2012\ninforming people, transforming lives\n“Na septheih ding ahih nak leh midangte’ kitaangsapna huh tawntung in.” Paunak 3: 27\nGamthumna, gamthumna ci-in ih ngaklah tek hi. Lunghi mawhna, patauhna tuamtuam a hunhunin phu kha toto kawmin a ngaklah gige ihih manin, gamthumna lengding a om ciang Zomi akuama peuhin iki lungdam pih hi. Ahi zongin, Malaysia aa gambel dinmun tawh a om ciatciat mipihte panpih thei-in aki piakhia zo khatin gamthumna hong zuatsan takciang, manlang si ee cihkhat leh angtan’ pih khat kithuah tawntung hi. ZAM in, hunbit nasep kum (6) dektak kizom ih hanciam sungin hunbit palai (30) val bangin hong len’san khin hita hi. ZAM 2008-2009 aa kipan mipihte aa ding ZAM palai semin aki piakhia Sia Pau Mung Samte in zong, March 5, 2012 ni-in, USA gam hong zuats anta hi. Septheihna leh sepding maban om toto lai himahta leh gambel mi khat ii nuntak kipatkik theihna gam thumna tungta ahih manin ih lungdampih mahmah hi. Sia Pau Mung pen, ZAM hunbit palai a sep aa kipan zumlui lai hita leh, zumthak ah hita leh, innkuan neih masiah zum ah giak ngiat aa khuazan cilo-in a kisapna zui-in Kipawlna aa ding a hunte zangthei hi. ZAM pawlmi lutna, pawlmi hihna leh pawlmite thu leh vai kikhumnate-ah ma pang thei hi. Khangno lai khat hi aa, a ngeina bangin ZAM in palai nasepte-ah, thatang l eh pil na, hunpiaknate tawh kituak thamanh, khasumte kipia zo ngeilo kawmkal pan, mimal tuahkhak haks atna, gentheihna tampi mah phukha kawmkal panin, aki piakkhiat zawh zahzah tawh USA a tun’ kuandong palai semthei hi. 2010 January panin ZEC-Maharajalela ah Zomi naupang kum 11 leh 18 kikalte, lai pilna, lai theihna pantah in, USA a len’ kuan dong mah ZEC Sang Sia khatin ki piakhia thei hi. ZEC naseppihte-in ki lungdam pihin, ngim leh tupna hoih a ngahzo thupha namkim in na dawnta hen. Hih bangin hun saupi sung a sepkhiatna khempeuh angtan’ pihin hi h lai tung pan Pahtawina ih pia hi.\nRSC Contact Ngahlo (A Sauveikhinte) - Azom\nAnuai aa file nambat (UN nambat) te pen, RSC interview lutding RSC zumpan contact ngahzolo, a sawtkhin simsimte ki cithei hi. Akum bang aa hun beito khate ki cithei hi. Zogam pan aa galtai vive cilai sawnsawn hi. Hih mun aa kihel khate-in, RSC zum ah zaksak kul aa, uliante-in interview ni ding hong sehsak kikthei uh hi. Laimai kicin’lohna hang tawh kaal simin ki suaksak toto hi aa, a beisa aa suaksate khempeuh ZAM ah kikan thei hi.\n791-08C01498 791-08C01507 791-08C01521 791-08C01531 791-08C01538 791-08C01641 791-08C01650 791-08C01836 791-08C01843 791-08C01854 791-08C01855 791-08C01859 791-08C01891 791-08C01896 791-08C01933 791-08C01934 791-08C01951 791-08C02057 791-08C02089 791-08C02106 791-08C02118 791-08C02124 791-08C02139 791-08C02160 791-08C02217 791-08C02236 791-08C02247 791-08C02259 791-08C02314 791-08C05317 791-08C02330 791-08C02331 791-08C02340 791-08C02344 791-08C02360 791-08C02363 791-08C02370 791-08C02370 791-08C02375 791-08C02379 791-08C02379 791-08C02384 791-08C02457 791-08C02460 791-08C02467 791-08C02467 791-08C02478 791-08C02482 791-09C00098 791-09C00100 791-09C00118 791-09C00118 791-09C00130 791-09C00132 791-09C00133 791-09C00165 791-09C00210 791-09C00258 791-09C00312 791-09C00372 791-09C00426 791-09C00448 791-09C00473 791-09C00598 791-09C00609 791-09C00620 791-09C00643 791-09C00719 791-09C00724 791-09C00787 791-09C00821 791-09C00849 791-09C00922 791-09C00925 791-09C00933 791-09C00944 791-09C00991 791-09C01007 791-09C01051 791-09C01097 791-09C01123 791-09C01397 791-09C01461 791-09C01511 791-09C01520 791-09C01538 791-09C01556 791-09C01561 791-09C01575 791-09C01586 791-09C01586 791-09C01593 791-09C01608 791-09C01662 791-09C01668 791-09C01677 791-09C01681 791-09C01695 791-09C01705 791-09C01707 791-09C01771 791-09C01776 791-09C01778 791-09C01816 791-09C01886 791-09C01900 791-09C01913 791-09C01922 791-09C01930 791-09C01933 791-09C01937 791-09C01963 791-09C02013 791-09C02018 791-09C02026 791-09C02029 791-09C02034 791-09C02038 791-09C02049 791-09C02053 791-09C02058 791-09C02157 791-09C02157 791-09C02173 791-09C02224 791-09C02293 791-09C02309 791-09C02310 791-09C02333 791-09C02341 791-09C02354 791-09C02360 791-09C02390 791-09C02422 791-09C02458 791-09C02472 791-09C02483 791-09C02485 791-09C02508 791-09C02536 791-09C02534 791-09C02554 791-09C02555 791-09C02566 791-09C02567 791-09C02578 791-09C02581 791-09C02594 791-09C02627 791-09C02629 791-09C02643 791-09C02647 791-09C02653 791-09C02673 791-09C02681 791-09C02705 791-09C02706 791-09C02716 791-09C02723 791-09C02739 791-09C02741 791-09C02750 791-09C02756 791-09C02782 791-09C02816 791-09C02825 791-09C02840 791-09C02845 791-09C02850 791-09C02852 791-09C02878 791-09C02889 791-09C02900 791-09C02904 791-09C02929 791-09C02959 791-09C02966 791-09C02975 791-09C03026 791-09C03032 791-09C03041 791-09C03049 791-09C03061 791-09C03064 791-09C03071 791-09C03087 791-09C03092 791-09C03188 791-09C03230 791-09C03258 791-09C03259 791-09C03262 791-09C03265 791-09C03267 791-09C03271 791-09C03275 791-09C03290 791-09C03294 791-09C03357 791-09C03358 791-09C03387 791-09C03403 791-09C03412 791-09C03414\nZAM Member Te Kepding\nZAM member sungpan, vaksuk vaktohnate pilvang kidawm siamin, deihloh penin thuneite khatpeuh ii thudotna, matna khat atuak ih om zenzen leh hih palai phone nambat ah na zasak un: 016 254 4093. Ahun leh amun zui aa lampi omthei peuhpeuh enin ki panpih ding hi.\nZAM THUPUAK HELP University Ah Kikahkikta\nProject Self HELP ci-in HELP University leh UNHCR te-in galtai khangnote aa ding v ocational training kahtheihna, a nihveina March 5, 2012 ni-in ki hongkikta hi. ZEC min tawh 12 bekbek kipha hi! Tua na le’ng, ih gensa bang mahin, Kawlgam pan aa galtaite lakah a tamlam kihi zawlai hi. Hizah ciang aa ei aa ding lampi hong kisial sak, ute, nu leh pate-in a mulo ihiam, a awlmawhlo kha ihiam, ahih kei leh a ngaihsun ban zolo lua ihiam, a hang khat teitei hiding hi. Malaysia pan ih sinsak theihding pilna, theihna, khutsiamna sinna cihbangin khantawn kimang ding thute khahsuah toto hihang. Ei pattahloh bang lianin hong nungta ding uh hi  Naupang khat, Sang panin a kingah pilna leh thutheihnate a manphatna ih lah zelzel kei leh, amau ukzawk ding thute leh muhtheih,zuihtheih ding vai tuamtuam pen tuhun teh kim leh pam ah tam mahmahta ahih manin tuate-in a lungsim uh kaii zaw tawntung hi. Asia leh apha theilozaw tawntung uh hi.  Gam khangto, minam khangtote-in kum (18) nuaite bang pen naupang bangmahin gamtat hoih pattah ding khempeuh pantah uh aa, eimi sungah, tua gualte nu leh pa’ ukna, a kem khatpeuh ii ukna nuai pan suakta nuam aa kitom keii pen, amau utbang aa ih khah khak loh ding etcik kul tawntung hi. Tuabek hiloin, kum (18) hong naihteh, ka nau tangvalta, nungakta, ka ta tangvalta, nungakta ci aa ih ciapteh khak leh tuabang lian mahin hong nungta pah ding uh hi. Naupang nawnkei ci aa, thuhilh ding, pattah ding ih kinkei leh, a hilhkul nawnlo dan mahin hong gamta ding aa, siatna khat, lam khialhna khat hong neihzawh kum bangzah hiam khat ciang, a nu leh pa hong buaisak kipan ding hi. Ziakai khin ding hi.  Ih kiim leh pam, ih muhna ih zakna-in khangno nuntak zia hei zo mahmah thei aa, a khangto gam bang ih tun’ teh, naupangte aa ding a khan’toh baih theihna ding uh muhna zakna tampi a ommah bangin, a susia thei ding zong tuazah mah om tawntung hi. Ih makaih bangbangin nuntak pih uh cihmah bangin, thu hilh tangtang zawhding kisam ngiat hi. Banghang hiam cih leh, naupang lai thu ngaihsut theih ih kipat teh, ih lungsim hong kaikai, hong samsam, hong dawndawn thute pen a tamzaw khan’tohna hong pialo vive hizaw gige aa, ih kin hetloh leh ih zuihnop kholloh teng a thupite vive na hithei hi.  Lampi dang omthei gige kimlai, nasem sum thalawh zo ding hita ci-in, na semsak aa, sumtang mah ih zon’ sak tangtang leh a kumcin’ ciang zong tua bekmah hong theipah ding aa, sum bekmah ngaihsutin hong neiden ding hi. Sum thupilo hilo-in a thalawh zia ding makaih, lamlah kul hi. Tulian aa kisapna sangin hun saupi muhkholh sak kul cihnopna hi. ZEC Thupuak\nZomi Nam Ni DVD Kingahta\n2012 Zomi Nam Ni (Malaysia) pawi bawlna DVD RM10 tawh ZAM zum ah kingahtheita hi. Hun kipat pan a tawpdong DVD sungah kihel hi. DVD a dal zong a quality hoihthei pente kizang hi-in, a thu leh a vai omzia khempeuh zong laigual tawh kicing takin kilak hi. Zomi omna inn kimin ih neihhuai, ih ethuai DVD khat ahihi.\nLaidal Leh Laitui Manh Bek Hizaw Hi\nNisim phial beklo zumkhak nite-ah zong a om tawntung zum lai-atsak ding, zum lai khiatsak ding vaite khempeuh ah, zum ii septheih tawh mipih pa/nu vai a lemtuam ding takpi ahih nakleh, na khua, na tui, na beh, na phung, na pawlpi cih hi masalo-in Zomi galtai khat ahih nakleh ki panpih den hi. A vai maban khatpeuh lempah zong omin, a lem thei paklo zong om cihpen a ngeina ahi hi. Tua lai-atsakna-ah, ZAM EC Meeting khentatna a omsa kizui toto-in UNHCR zum hita leh, zum khat peuhpeuh aa lai khak/khiat ding anei khat peuhpeuhin, palaite lai ih gelhsak ciangin, kuama hong mawkpiak loh printer tui manh, laidal manh, meitha cihneng aitang beek Kipawlna ih panpih theihna dingin lampi kihong aa, a tawmpen RM10 ta peuhmah a kiseh bung sung ah khiat hamtang ding, cih ahihi. Hong gelhsak, hong vaihawm sak palai pa ii aituam aa a nekding hi hetlo hi. A tawmpen RM10 bekbek cihpen, mipi haksatna tuamtuam mitsuan in tawmbek ki ciangtan hi aa, hithu-ah ih telkhialh loh ding thu pawlkhat om hi. Kawlgam khawng aa ih theih zum pawlkhatte danin, tuazah pia le’ng tua ki sawlthei cihte dan aa ih bulhkhak mawkmawk lohding nangma Kipawlna zumpi ahihi. Tuabek hilo-in, RM10 ka piaksa hi, ka deih bangbang hong ki gelhsak in teh cih bang aa ih neu simkhak lohding thupi hi.\nNumeite Aa Ding Khutsiam Sinna UNHCR-CDU te\nmakaihna tawh aki vaimawh, khi khil, taukhil, ba-la-chaung kan’dan Zomi sungpan a sinnuam peuhmah in ZWO ah min kipia theita hi: S/n En Cing (016 285 1234) LUNGDAMKOHNA ZAM THUPUAK khatvei hawmkhiat khatin laidal leh laitui manh kigawm pen tawmbei vetlo hi. Kum 5 val sung a mawkna aa hawmkhia-in ih hanciam zawh kei na angtang mahmah ingh, ci-in Khai Sian Langh (Phaiza) in laidal bung khat leina ding RM70 Kipawlna-ah hong pia khia hi. Mipihte thu tuamtuam simkhak theihna ding ma hong pang sanggampa tung Zomi bup ih lungdam mahmah hi. A Masa Pen Zomi Owntune Kidemna March 25, 2012 ni-in, la own tune kidemna nasia takin ZCF-Canaan biakinn ah kibawl ding hi. Tua la kidemna-ah a kihel nuam khempeuh in a manlang in a lamal, la thulu, lapuak, lasa ding cihte, anuai aa phone nambatte-ah, zaksak kholh kisangta hi. Telloh khatpeuh zong kidong thei hi: Vai (017 243 0651), Khai Sian (017 224 5137), Deih Mang (016 376 0237) Biakinn Thak UPC-Kl, No. 2-8, Jalan Gereja, 50100 Kuala Lumpur (Mydin nungah). Siate contact nuamte: Sia Hau Tuang (012 979 3579), Sia Dal Cin (014 261 8765). UPC-Kl Innkuan Lutpihthei Nailote Aa Ding Malay lai leh manglai nam nih tawh athu gencianna (hih a innkuanpihte a UNHCR ah lutpih dingin ngak laitak cih a tomkim in) a kihel innkuan lahna laidal, RM30 tawh vaihawmsakna kizom toto hi. UNHCR card leh ih lutpih ding teng ii min, maan (photo) khatta, suah ni/kha/kum, ZAM card nambat leh UNHCR card ngahkhin pen tawh kinaina cihte kisam hi. Innkuan a lutthei nailo phazah zui-in, mimal a kimtak aa tawitheih ding a dal kisam zah hong ngen hamtang un. Nasep Puchong aa om Electronic factory (set-zung) ah UN tawi (50) kideih; Nitha: RM40; OT omden ding; Omna pia (Kha khat RM30 ta dongkik ding). Contact: Biak Tung (01112373796) Bank Card Bawlnuamte-in hopih masak kisam: 0123674665\n2013-2014 Education Vai Sepziading Kikupna\nUNHCR makaihna tawh, March 8, 2012 ni-in UNHCR zumpi-ah 2013-2014 ciang galtai naupangte pilna sang vaiding leh nasepzia dingte kikupna thupi khat sam uh hi. Galtai ahilo hih gammite sungpan education lam aa mapang khempeuh leh UNHCR makaite kikupkhopna hi aa, galtai Sang lam panin ZEC hong sam uh hi. UNHCRMalaysia makaipipa in hun masa nai khatsung makaihin, ama zomah a seppihte-in kikupna, ngaihsut zia laakna, muhzia san’ziate ki kikupna picing takin ki neithei hi. 2013 ciang aa ding 2012 kipatin a vaihawm khol uh ahihi.\nMore From Salai Kyaw Kyaw\nDecember 2 Weekly ACR News\nPages From Immigration of Bangli Kalar Into Arakan State\nDecember 09 Weekly ACR News\nFeb 10,2013 Acr Weekly News Letter\nPu Khai Kam\nOctober 14 Weekly ACR News\nPu Khai Kam Taang Thu(ENG)\nNovember 25 Weekly ACR News\nOctober 21 Weekly ACR News\nFeb 3, 2013 Acr Weekly News Letter\nNovember 04 Weekly ACR News\nNovember 18 Weekly ACR News\nSeptember 09 Weekly ACR News\nAugust 12 Weekly ACR News\nSeptember 16 Weekly ACR News\nTHUPUAK Volume 7, Issue 7_July 22, 2012\nWeekly ACR News July 22\nSeptember 30 Weekly ACR News\nWeekly ACR News July 29\nWeekly ACR News August 05\nSeptember 02 Weekly ACR News\nTHUPUAK Volume 7, Issue 8_July 29, 2012\nOctober 07 Weekly ACR News\nAugust 19 Weekly ACR News\nSeptember 23 Weekly ACR News


url: =Zimba 2643m – Hiking and Mountains [hikr.org]\nZimba 2643 m 8669 ft.\nPeak in 10 hike reports, 974 photo(s). Last visited :\nCoordinates: 47°5'28'' N, 9°47'21'' E\nCH X / CH Y: 778432 / 218239


url: =Tawpi (Lion) Thu ~ Thu Tatuam (Siyin News)\nTawpi (Lion) Thu\nMonday, May 18, 2015 Pathian Thiamsa No comments\nTawpi (Lion) te sia scientistte in ngeaungaw nam sung hel uh hi, ngeau nam sung pan alianbel aniina hi. (Akhatna Sahang) Ngeau namdangte taw tengat tu in social zaw uh aa, khat le khat kiliak, kinam kimai, kizuut thei uh hi.\nAtalte sia 180 kg (400 lb) ngit aa, apuite sia 30 kg (290 lb) ngit hi. Angitbel tawpi tal khat sia 375 kg (826 lb) ngit hi. Pi 3.9 bangh sang in, atalte ii sam sia apuite sang in sau zaw hi.\nNai khat amalaang bel 81 kph (50 mph) ahaat in taai zo ahihang ngei tatak tai zo ngawl uh in pi 36 asangna dong leangto zo uh hi.\nAtalte sia apuite bangh hi ngawl samat tu daatham in apuite ii matsa vo ne zaw ua, nikhat nai 20 sung tawlnga uh hi.\n15 bangh a kithuakhawm leh mangkangte in "pride" naa atal 2-3 bangh in kumh 3 sung uk aa, ataldang khat in a ukpiza tuu thei hi. National Geographic te chepte bangh hi le 40 bangh apha "pride" zongh om ci hi. Asian ate in "pride" namnii kikhen thei aa, apui le atal hi.\nA huuk hun khat le khat kibang ngawl in hun ciangtat nei ngawl uh aa, nau apaai ciang tha 4 bangh hi in, ano asua ciang 3 lbs. (1.5 kg) ngit thei in, ano 3-4 bangh pha thei uh hi.\nAsua zawk tha 11 aphak dong ngia, ngamui, pawlbeamte in man in ne thei uh aa, tha 11 zawk ciang savai thei in, anu taw kumh 2 bangh kithua uh hi. A pui bebek omna pride khat sung ano suak papo khat sia nangta kei ta ci'n khen ngawl uh in, avekpi in hung khawm uh hi.\nTai 5 akikhualana panh ahawkna aw nging kiza aa, apui zongh atal zongh in hawk thei hi. Sa amat ciang angawng pan cip masa hamtang uh hi.\nAfrica nisuana sangah tam bel hi in tulaitak 21,000 kiim bang nungta lai tu hi. International Union for Conservation of Nature's (IUCN) ii chepte bangh hi le tulaitak leitungbup tawpi om za sia 30,000 - 100,000 bangh pha ci hi. Asiatic tawpite sia 350 bangh nungtal lai bek tu ki umh hi.\nKumh 12 bangh nungta uh hi.


url: =Putek Samkangpa le luitui gentehna (1) :: ZOMI DAILY\nposted on 30 August 2014 at 5:12 pm Lomkholna: Article, Theihhuai\nAmah pen aneu aa kipan a samkang in a tek dong a kangsuak pasal khat ahi hi. Khuapih te in amah pen Samkangpa ci uhi. Amah pen khuasung ah a ciim, a pil, thupil mahmah khangham mikhat ahi hi. Khua kim khuapam panin mi cimawh mi genthei cihna ding theilo te ama kiang thudongin pai zel uhi.\nNikhat khuapih tangval khat lui gei aa a om Puteek pa inn ah ong pai hi.\n“Pu aw, thu khat hong dong nuam ingh”\n“aw, bang thu ahia lawm?”\n“Khuapih te in kei pen hong simmawh lua uh. Ka zawnman in hong nengniam uh. Ka mel kasa hangin hong deidan uh. Tagah lubawk bangmah theilo, mihai pa hong ci uh. Namneu pa ci’n zong hong simmawh uh. Ka lungsim zong picing in tangzai sa ingh. Ahih hang ken thuakzo nawn keng. Bang ci thuk kik ding kahiam cih theilo aa Pu aw nang kiang hong dong hi ingh.”\n“Khei aw, na lungsim picing e? bang ci thuk kik sawm na hia?” cih dotna dong kawm in phelkhai khat hong la in lui lam ah tangvalno pa hong paipih hi. Lui nawl tun ciangin putek samkang pa in tua phelkhai sungah tui hong dim in suangtum khat khia suk hi. Phelkhai sungah tuite kilok in a pualam ah buakhia zuahzuah hi. Tua khit ciangin Putek Samkangpa in suangtum a gol zaw deuh khat hong la in luitui sungah hongkhia suk hi. Suangtum a kiatna mun luitui te tawm hong kilok in a dendeuh ciang hong mangpah ziau hi.\nTua panin Putek Samkangpa in khuapih tangvalno pa kiang “Khei aw, nang lui tui maw phelkhai sung aa om tui maw? Nang le nang lui sung aa a luang tui bangin lungsim picing in tangzai hi na kicih leh bang dingin midangte suangtum neu nono tawh hong den na hangin phelkhai sung aa tui bangin letkhiat sawm na hiam” ci in hi bangin thu manpha hong gen hi.\nLuitui bangin lungsim picing in tang zai hi leh mikhat peuh i kosiatna, hazatna, gensiatna suangtum nono te hangin a ciimna, a luandan, a omdan te kikhel tuanlo ding hi.\nLungsim picing hileh luitui bangin tawmno sung bek kilok kha thei mah ding aa, ahizongin phelkhai sungah tui bangin letkhia lo ding hi.\nTua hi aa lungsim apicing mi in ama tungah mikhat i gamtat siatna hangin\na ma lungsim letkhia sak lo hi.\nlai at: Nk Khanno\nSource: Zingsol & thettancho\nPrevious: Khedan hong piak nuntakna’ thugil (4) te ~ Nang Khan Lian\nNext: Galtai mi awn thum pha


url: =Mipi mai ah Thugensiamna (Part 1) ~ AS Thangbawk :: ZOMI DAILY\nposted on 18 September 2018 at 6:16 pm Lomkholna: Article, Thangbawk\nMikhempeuh kam tawh i kihopih hi. I lungsim sungaa om khempeuh i ki gentheihna ding kambek om hi. Kampauna bek a hihi. Tua ahihmanin kampauna pen nakpitak thupi hi. A pau maimai bek hilo in kampau a siamte mite in ki it, ki ngai in, a thugen ki zanuam deuh hi. Kampau a siamte mah in lawm hau in, itna ngah a, zong minthangzaw uh hi.\nKampau siamkeileng mi’n a heh peuh hongsa in, hong lau in, hong limho nuamlo uh hi. Tua ahihmanin thugen siam mi i suahding thupi hi. Thugen siam suahtheihna ding a bulpi zawdeuh teng gelh ding hihang. Mipi mai ah thugen a siam mikhat na suahtheih nadingin:\n1. Na thugen a ngai ding mite dinmun telsawm in.\nMipil te mai ah thu khempeuh ki genthei napi laitan neilo leh muhna toi te mai ah thutampi na gen hangin telzolo ding uh hi. Na thu a ngai ding mite’n bangthu zanuam cih leh a mau bangte lunglut cih kansim in. A upna uh leh a ngeina te uh theihsawm photphot inla tua te tawh kituaklo thute gen kei in. A deihloh ding ciamnuih na genkhakloh ding kingaihsun in.\n2. Na thugen nading a mun theician in.\nNa thugen laitak guahzu maw, nitang, sunmaw zan cihte tawh a kituak ding gamtat kampau leh awsuah zatsawm in. Sun in na aw a sanglua in na genleh mite ihmutsuaksak aa zanin damtak thu na genleh mite’n ihmu ding hi. Inn sungaa thugen maw, tualpi cihdan (mun awngpi) khat peuh ah thu gen dingmaw, sang ah maw, biakinn ah maw cihte na theih ding kisam hi. Tuate tawh kituak in na gentheih ding kisam hi.\n3. Thu na genciangin thungai mite kiangpan thuhkikna la hamtang in.\nKampausakna tawh ahiaa gamtatsakna tawh ahizongin thukimpihna la in. Khutbetna bek a hiaa, otna bek a hiaa, dotna dawna tomno te ahizongin nei hamtang lecin thungai te lungsim bunzaw hamtang hi.\n4. Na deihna a tunna dingin mipil te thugente zong helzel in.\nTua in mite lungsim bunzawdeuh se hi. Na tuahkhaksa thute zong tawh mite thapia thei in. A piangtakpi tangthu tomte genthei lecin zaknop kisa, ciaptehnop zong kisa aa, thugenna in muibun hi.\n5. Na ciamnuihte zong mannei tak in zangin.\nCiamnuih na gente a piangtaktak leh na tuahkhak taktak, midangte in a tuahkhak taktak te gentheilecin mite lungsim khempeuh na ngahding aa nui na cihleh hong nuipah ziahzaih thei ta ding hi. A siangtholo ciamnuih leh midangte a sukha ding ciamnuihte tamzat kei in. A zadah om thei hi.\n6. A telnop kammal te zangin.\nGtn: Zomi te lakah a hihleh Kawlpau, Mangpau te hel bualbual kul masa lo hi. Mikim in a theih kammal mah zat ding a hihi. Kampau nawhlua kei in. Mite in na thugen a ngaihsut man dingin khat veivei dinkhawl in. Na mipi te tungah tangtak in thugen in. Midangte in a zaknop phatloh leh a ginalo kammal na zathetloh ding kisin ngiat in. Mite in a zatzat, a zakzak kammal mahtawh a lungsim uh kitam zo pen hi.\n7. Na deihna bulpi genkik zel in.\nNa thupatna ah, na thugen a lai ah, a tawpna ah na deihna, na gennop bulpi genkikzel in. Mipi te hong thuhkikna tawh kizui in na thugen a tom a sau khentat in.\n8. Na mipi te zahtak bawl mahmah lel in.\nTuapen vallua theilo hi. Thugensiam minthangte in mite neumuh ngeilo aa mithupi a hihna, a pil a hihna, a semthei te a hihna a kitelsak te hizaw hi. Mipi te na haibawl leh na kammal sungah ki langlua a hihmanin na thugen hong sangzolo ompah lel ding hi.\n9. Thungai te tawh a kibang in omthei in.\nTuabang mite’ thugen mite in zanuam deuh se hi. Thugensiam cihpen thungaisiam suakmasa hamtang ding hi. Thugensiam bektawh mipi maiah kilawhcing zolo aa thungaisiam in mite’ lungsim hupzaw thei hi.\n10. A neuno zong thupi ngaihsutsak in.\nMite hong dotnate a neupen nangawn thupi bawl inla na dawntheihleh dawngtangtang lel in. Na theihpak kei leh dam in hong dawngkik ning ci veve in. Dotna pawlkhatpen theikhin pipi a hong ki dongzong omthei a hihmanin na theihkeileh na upmawh mawk gen kei inla ‘telcian kei tak ing ei, hong kan lai ning maw’, cilel in. ‘Theikeng’ na cihna tawh na vangkiamlo dingaa, upmawh manlo genna in mihai hong tangsak hi. (azom Part 2 zong nasimsak inmaw) AS Thangbawk\nPrevious: Critical thinking & Criticism ~ Pau Khat Suan\nNext: Lai tam sim pilna hi ~ T. Sawm Lian


url: =Home Tuition in Khapra. 100+ top tutors #Gurusiksha™\nHOME TUITION IN KHAPRA\nSelect from 13000+ teachers for Home Tuition in Khapra. 100+ top tutors #Gurusiksha™\n...angana 500062, India Segments : 6th to 8th\nExperience :1991 to til Date\n... Hyderabad,Telangana Segments : 6th to 8th\n...angana 500062, India Segments : Extra Curricular, KG to 5th\n...angana 500062, India Segments : 9th to 12th, College Level, Competitive Exam\nSubjects : Accountancy, BBA, Business Studies, CS\nExperience :24 Years 3 Months\n...angana 500062, India Segments : 6th to 8th, Extra Curricular, KG to 5th\nSubjects : All, Drawing, English, Hindi, Mathematics, Science, Telugu\n...ushaiguda, Hyderabad Segments : 6th to 8th, KG to 5th\ns Divya Laxmi\nSubjects : Biology, Chemistry, English, Geography, Hindi, History, Mathematics, Political Science\nExperience :5 and half years\n...510,Ranga Reddy,Telangana Segments : 6th to 8th, 9th to 12th, College Level, Competitive Exam, Extra Curricular, KG to 5th\nSubjects : ALL, BA, BBA, BCom, Business Studies, CA, CLAT, Economics, English, EVS, Geography, History, Mathematics, Political Science, Psychology, Sociology, Telugu\nBommana Harika devi


url: =APRIL 17, 2021 ~ MUC\nAdmin 12:31:00 PM Articles, Offertory Reading Zomi\nAdam Leh Eve in Pasian A Masak lohmanin\nI nuntakna-ah Pasian i masak ding hamsa hi. Pasian a masak lo Cain tungtawnin bang thu pelh ding leh zuih ding kimu thei hiam?\nAdam leh Eve in Eden Huan sungpan hawlkhiat a thuak khit uhteh Cain piang hi. Amaute in hamsatna tampi nawk uh hi. Adam in khua-ul luangin hamsapi-in nasem hi. A tate uh hong gol ciangin a pa nasep huh uh hi. Cain in lokho-in, Abel in tuucing hi. Cain leh Abel in a nu le a pa gen Eden huan thute limtak ngai uh hi. Amaute mawhna hangin tuuno kigawhna thu, amaute zumsel nadingin tuuvun a silhnate uh leh mawhmai a ngah theihna thute limtak ngaihsun sun uh hi. Cain leh Abel in Pasian biakhawm uh hi. A golzawk deuh uh ciangin amaute nasepna sung pan a hoih penpen tawh biakpiakna nei uh hi. Abel in\nTuu thau penpen biakpiak nadingin pia a, Cain in ahihleh a khawhsa khaigahte tawh biakna pia hi. Pasian in Abel biakpiakna sang hi. Ahizongin Cain biakpiakna sang zo lo hi. Cain in Pasian tung bek hi lo, ama nasepna tungah heh hi. A sanggampa Abel tungah a hehna pulaak hi.\nNawlkhinna pen mihingte in i deih het lo khat ho; thuak hamsa kisa ciat hi. Mite hong nawlkhin ding ki-ut lo hi. Mite nawlkhin i thuak loh nadingin i sep theih bangin kikalsuan hi. Nasep khat peuh i ngah nadingin sangkahna, training khat peuh kahin, tua pen nasep ngetna ah a hong nial loh nadingun deihna hi. Hun, sum, puansilh niikteen thupi ngaihsut ciat hi hangh. Mite hong nawlkhin khak ding kipatau hi. Bang hangin hanciamin i sep hangin nawlkhinna tawh kipelh kuamah om lo hi.\nCain in Pasian thupiak nial hi; Pasian deih biakpiakna pia dingin nial hi. Cain in kiniamkhiat hi leh a sanggampa tawh kikumkhawm ding a, sisan tawh biakpiakna nei thei ding uh hi. Ahi zongin Cain in tua bangin ngaihsun lo hi. Ama ngaihsutna-ah a khawhsa lak pank a hoih penpen tawh biakpiak pia ka hih nungsang, Pasian in ka biakna hong sang veve ding hi, ci-in ngaihsun kha hi ding hi. Khat veivei ciangin eima hoihsak leh eima thu siksanin Pasian i bia zel hi. Hih pen khialhna lianpi khat hi. Pasian pen Pasian hi; Ama cih bangbang a nial zo dingin eite in Pasian ihi kei hi. Sawmah khat leh sumpi tawh kisai-in i theih dingin hong kihilh khin zo a, a hong kihilh bangin kalsuan ding kisam hi.\nNawlkhinna a thuak khit ciangin Cain in Pasian tawh kiho-na ahi a, a sanggampa ahi a a nu le pa tungah muhdahna lungsim nei hi. Hehna, thangpaihna in Cain ukcip hi.\nPasian in Cain huh ding ngaihsun hi. Ahi zongin Cain in Pasian nial khin ahih manin Pasian in zong Cain biakna nial hi. Mawhna in Cain ukcip hi; ama hehna leh thangpaihna, gitlohna ki-uksak hi. Cain in mithat masa pen hong suak hi.\nCain in Pasian a masak ding nial hi. Pasian masak kha lo ahih manin amah bek hi lo a kimlepaam in siatna thuak hi. Pasian hong itna in Ama leh A gam i masak tawntung ding hi, hong sawl hi. Cain nunzia tungtawnin tuni-in eite tungah vauhilhkholhna hong tung hi. Cain bangin i nuntak ding hi lo hi.


url: =Tedim: Basic Teachers’ Training for Music and Note Reading Course :: ZOMI DAILY\nposted on 30 March 2018 at 11:29 am UTC+9:30 Lomkholna: News, Tedim, Zomi\nNung kal sung 22-27 March 2018 Japan Teachers’ Union (JTU) te thusiamna tung tawnin International Trade Union Confederation (ITUC-AP) tawh Tedim leh Tonzang gamsunga om sang sia/mah te ki pawlna Zomi Teachers’ Union in Music Training ki nei in sia/mah 27 hong ki hel thei hi.\n22-24 March 2018 sung teng Siamah Le Niang in solfa leh lungtui hong hilh hi. ITUM pan in makai 2 zong hong kihel thei hi.\n25-27 March 2018 sung teng Japan gam JTU pan in mi 5 hong ki hel in tamngai tum dan leh keyboard neu meek dan hong hilh in mikim Tamngai leh keyboard neu khat ta letsong hong piak sak uh a hih manin ki lungdam mahmah hi.\nJapan Teachers’ Union in “kum 5 sung thukimna la in kong pan pih ding uh hi”. Tua bek thamlo ”CTUM tawh thukimna ka la ding uh hi”. Tam ngai tum siamte Japan gam ah kong sam ding uh hi hong ci a hih manin ki lawp thei mahmah hi.\nTedim leh Tonzang gam sunga sang sia/mah Zomi Teachers’ Union ah a ki pawl 300 val om ta hi.\n1.Pilna tawh a khangto minam i suahna ding\n2. Sang sia/mahte in a mau neih hamphatna a kicing a ngah theihna ding\n3. Zogam sang sia/mahte leh mundang gamdang a om sang sia/mahte ki thuah khawm ki lawmta khawm in pilsinna neih theihna ding\n4. Sia/mahte khua muhna hong khangin picing semsem theihna ding\nTu tung Training pen Cornerstone Children Academy (CCA) ah ki bawl a hih manin mun leh mual hong kawm Sia Khawmte nupa tungah zong lungdamna hi lai munpan i ko hi.\nMailam hun ngah i sia/mahte tawh ki thuahin bukim khantohna sung ah a lunglut mimal kimin veina tawh mapang khawm ding hi hang.\nItna leh veina tawh\nThang Nen Mung\nChin State- Organizer\nPrevious: Thai gamsung ah Bus tuahsia in meikuanggawp, Myanmar 21 in sihlawh\nNext: Singlamteh ka et ciangin ~ Dr. Ngul Khan Pau\nBiakna in hong khen hang, Minam in hong gawm hi ~ Tual Khan Suan\nUS Tulsa pan Nu Dim Khan Lian (Sezang, Naulak) in hongnusia


url: =Zeisu suah Lungdam Thupuak ~ Rev. Solomon Thawn :: ZOMI DAILY\nZeisu suah Lungdam Thupuak ~ Rev. Solomon Thawn\nposted on 13 December 2016 at 7:00 am Lomkholna: Article, Biakna\nLeitung mihinga minpiang Adam suante khempeuh a dingin Eden huanpan kipan mihing nuntakna lungtang sunga honglut mawhna tawh kipawl asiasa nuntakna pan hong tankhia ding Gumpa Honpa khat hong suakding ci-a taanglai kamsangte genkholhna thute a tangtunna Zeisu- Pasian takpi mihingte sungah Tapa hihna tawh hong suah hun lungdam i bawl ciangin, Pasian a theilo leitung mi mawkmawkte bawlngeina banga bawla zu leh sa nekkhopna, ngualnopna ciang, ki kholhkhopna ciangtawh a bawlte ihihna pan tawmkhat a sangzaw deuh ah kahin, Pasian kiangpan hong pai Gumpa Honpa Mesiah taktak ahihna theihtelna tawh lungdam bawla Zeisu Vantung leitung Kumpi, kilemna Kumpi, a Siangtho Pen Mun Siampi, eite tawh hong teengkhawm a, ei hong uk hong makaih dingin i lungsim takpi leh i nuntakna tawh Pasian mai leh mite mai ah siangtho etlawm taka amuak thei tek dingin i ki lamen hi.\nLeitung mihingte lakah Zeisu banga a khang a khanga kamsangte genkholh mihing ahih kei leh Pasian dang khatpeuh a om hiam? Gamkhat minam khat sungah Pasian deihloh mawhna nuntakna pan suahtak theihna ding ahun ahun-in lamlakding, Pasian deihna pulaak ding, genkhia ding leh, nasem dingin Pasian kamsang tampi, gamkumpi leh makai mihoih mipha tampi piangzel mah leh, Zeisu tawh tehding mi kua om ngei ahi hiam?\nLeitung a om biakna, Pasian leh kamsang kici on a sim (millions) tampite sung pan, Buddha te biak Pasian Gudhamah, Muslim te biakna zuih kamsang Muhamad, Hindu te biak Pasiante ahi Radhakrishnan, Siva, Kari,…. cihte a kipan ei Zomite sungpan i neih kamsang Pu Pau Cin Hau cihte khempeuh leitung mihinga minpiang Adam khangpan kipanin Pasian kamsang khempeuh dongin leitung mihinga hong pianzia ding, a min ding, a nasepzia ding tuamtuamte amau pianma taangtawng pan kipan a khang a khanga ki genkhol na za ngei hiam? Zeisu thu kamsangte genkholhna leh tua genkholhnate Pasian in a picin sakna na ngaihsun ngei hiam? Pawlkhat en suk dih ni.\n1. Leitungah mi masa Adam leh Evi te Dawimangpa khemna tawh mawhna sungah hong tuk ciangin, Pasian koihna Pasian thupiakna leh Pasian ukna Vantunggam zia tawh kidim Eden huan sungah om dingin kilawm nonlo ahih manin huan sungpan hong kihawlkhia in hamsiatna hong tuak aa, Pasian kammal ”Nang hibangin gamta khin na hih manin,….. Nang (Dawimangpa) leh numei kikal , na suan-leh-khakte kikal ah kilangneihna kakoih dinga, amahin na lutang hong sunim dinga, nangin ama khetul na sunim ding hi,”(Piancil 3:14,15) cihna thu Zeisu nungzuipi Lk.10: 17-24 teci panna bangin Zeisu nuntakna ah picing hi.\n2. Piancil 3:15 sunga ”Dawimangpa suan-leh-khakte leh numei sungpan piang suan le khakte kilangneih ding thu Thuciamthak Gal. 4:4 ”Thukham khutnuaimite tan dingin numei gilsungah hong gai-in, Thukham khutnuai-ah hongsuak a Tapa Pasian-in a sawl hi” cihna bangin Zeisu hong suahna thu-ah picing hi.\n3. Piancil 12:1-3; 22:18 te leh 49:10 sunga ”Leitung innkuan khempeuh, minam khempeuhte thupha ngahna ding Abraham suan-leh-khak sungpan ngen ding” ci-a Pasian in Abraham tungah a kamciamna thu leh ”Judah suan sungpan piang ding” a cihna thu Matt. 1:1; Gal. 3:16; Lk. 3:23-34; Heb. 7:14-19 ” eite Topa Zeisu Khrist in Judah pawl sungpan hong piangin a tawntung Siampipa hi-a, thukhamin a kicinsak zawhloh a phazaw lametna piangsak in, tua lametna tawh Pasian i naithei hi,” cih Zeisu hong pianna leh nuntakna ah picing hi.\n4. 2Sam. 7:12 sunga” Gumpa David innsungpan piang ding hi” ci-a genkholhna Matt. 1:1; Gal. 3:16 sunga Zeisu pianna thu ah picing hi.\n5. Isai. 11:1-10 sunga Jessi phungsung pan hong suak ding a genna thu khempeuh Lk. 3:32 sunga Jessi phungsung pan hong piang Zeisu tawh kituak in picing hi.\n6. Isai. 7:14 sunga ”Nungak siangtho khat sungpan Gumpa hong piang ding ci-a genkholhna thu Matt. 1:21-25 sunga Zeisu hong pianna thu ah picing hi.\n7. Dan. 9:24-27 sunga Daniel mangmuhna leh genkholh thu ” Mite leh khuapi siangtho a ding, mawhna leh khialhnate a bei nadingin nipi kal 70 a kiseh aa, tua khit ciangin tawntung thumaanna hong tung dinga Biakinn Siangtho Pen Mun a kisiansuah ding thu, Jerusalem biakinnpi kilam kikna ding thupiakkhiat hun-a kipan sathau kinilhpa hong pai dong nipi kal 7 leh nipi kal 62 ahih ding thu, nipi kal 62 a bei ciangin sathau kinilhpa thumaan lopi-in a kithah ding thu cihte khempeuh Zeisu thuhilhna singlamteh tungah thumaanlopi –a a kikhaina sihna Lk. 3:23ff; Matt. 4:17ff; Mk. 1:5ff kizom suakin simleng Zeisu nuntakna leh hunte tawh kituak in picing hi.\n8. Isai. 11:2 ” Amah pen Khasiangtho sathau kinilhin om ding a cihna Matt. 3:11,12,16-17 sunga Zeisu nuntakna kituiphumna muna piang thute ah picing hi.\n9. Mikah 5:2 ah ”Amah Bethlem khua ah suak ding” a cihna thu Matt. 2:1-6; Lk. 2:4-7 sungah picing hi.\n10. Isa. 40:3f; Mal. 3:1-5f sunga Topa lamsial in Topa hong pai ta hi ci-in lungdamna thu taangko ding thu Matt. 9:35ff pan sim leng Zeisu nuntakna sungah picing hi.\n11. Isai. 35:5,6 sunga ”Amah in nalamdangte bawl ding hi” a cihna thu Matt. 9:35ff simsuak leng Zeisu nuntakna tawh kituak in picing hi.\n12. Mal. 3:1 sunga ”Amah in Pasian biakna innpi siansuah ding hi” a cihna thu Matt. 21:12 na sungah Zeisu in sem takpi in picing hi.\n13. Late 118:22 sunga ”Amah pen ama mite in nial ding uh hi” a cihna thu 1Peter 2:4-7 sungah Zeisu pen amite’n nialin a nilkhiatna thu a nungzuipi Pater in teci pang hi.\n14. Late 22; Isaiah 53 sunga David leh Pasian kihona leh Kamsangpa Isaiah mangmuhna genkholhna thute Zeisu bawlsiatna leh zahkona namkin thuaka asihna Mate 27 sungah picing takin kilang hi.\n15. Isai. 53:3 sunga ”Amah mite in Amah nialkalh ding uh hi” a cihna thu Jn,\n1:10-11; 7:5,48 te sungah Zeisu Ama mipih minam Judah mite nialkalhna ah picing hi.\n16. Isai. 53:7 na-ah” A mah mawhsakna a thuak laitakin mawhsak-a a bawlsia mite mai-ah kamkhat beek paulo hi,” ci-a kamsangpa genkholhna thu Matt. 27:12-19 sunga Zeisu tuahkhak leh gamtatna ah picing hi.\n17. Late 22:7,8 sunga David genna ” Amah amute in a zahkona, a mukpikna leh a cilphih ding” thute Matt. 27:29-31 sunga Zeisu tuahkhak tawh kituakin picing hi.\n18. Late 22:16 sunga ”Ama khutpeekte leh khepeekte siktukilh tawh a kikilh ding” thi David kam pan pusuak pen John 20:25 suna Zeisu singlamteh tungah a kilhcipna ah picing hi.\n19. Isai. 53:12 sunga ”Amah guta mite tawh kikhaikhawm ding hi” cihna thu Lk. 23:33 sunga Zeisu migilote tawh a kikhaikhawmna ah picing hi.\n20. Zech. 9:9 sunga Jerusalem khuapi sungah lano tuangin a lut ding thu Matt. 21:1-7 sunga Zeisu gamtatna ah picing hi.\n21. Late 41:9 sunga ”Amah a kholhpih a lawmte khatin lehhekin a zuak ding thu John 13:18-27 sunga Zeisu pen Ama nungzuite sungpan Judah Iskarot in a zuakna tawh kituakin picing hi.\n22. Zech. 11:12 sunga ”Amah pen sum 30 tawh kizuak ding hi” a cih thu Matt. 26:14-15 sunga kigelh Zeisu lehhek in a zuakna sum 30 tawh kituakin picing hi.\n23. Zech. 11:13 sunga ” Amah a kizuakna sum 30 pen Pasian biakna tau mai-ah ki pai a, tua sum tawh leibel sekpa lo ki lei ding hi a cihna thu Matt. 27:3-10 sunga Zeisu a lehhekpa gamtatna leh tua sum a kizatna tawn kituakin picing hi.\n24. Late 34:20 sunga ”Ama guh leh taangte ki sutan lo ding hi” a cih thu John 19:32-36 sungah Zawmah galkapte in Ama guhte a suktan saklohna tawh kituakin picing hi.\n25. Zech. 12:10 sunga ”A pang kisun ding” ci-a a genkholhna thu John 19:34-37 sunga Zeisu pangpi teipi tawh a sutna ah picing hi.\n26. Amos 8:9 sunga Leitungah khuamial ding hi ci-a a genkholhna Lk. 23:44-45 sunga Zeisu singlamteh tungpan a sih ciang’ leitungah khua a mialna ah picing hi.\n27. Isai. 53:9 sunga ” Amah pen mihaupa lo sunga leihawm han sungah kiphum ding hi” ci-a genkholhna Matt. 27:57-60 sunga Zeisu luanghawm a kivuina tawh kituakin picing hi.\n28. Late 16:8-11 sunga ”Amah sihna pan thokik ding hi” ci-a genkholhna Sawltak 2:24-31 sunga nungzuipi sawltakte teci panna tawh picing hi.\n29. Thuhilh. 18:18-22 sunga Pasian kamciamna ” Moses tawh a kibang kamsang khat a khansak ding thu” Sawltak 3:18-26 sungah nungzuite in Zeisu tektek mah hi ci-in teci a panna uh ah picing hi.\n30. Late 110:4 sunga ” Melkizadeek bangin nangin a tawntung siampi na hi hi” cihna genkholhna thu Heb. 4:14-5:10 sunga kigelh bangin Zeisu in tawntung Siampi lian ahihna a nungzuipite teci panna ah picing hi.\n31. Isai. 33:22 sunga ” Topa pen eite thukhen, eite hong ukpa, eite kumpipa hi-a, eite hong honk hia ding hi” a cihna thu John 5:21-29 sunga Zeisu in Pasian Tapa hihna tawh leitungah misite thawhsakna leh thukhenna nei hi” a cihna ah picing hi.\n32. Late 2:6 sunga ”Ka mualsiangtho Zion tungah ka kumpi ka tusak khin hi” ci-a genkholhna thu John 18:33-37 ; 19:19-22 sunga Zeisu tungah thukhenna tawh kisai thu leh a singlamteh tunga kigelh laimal tungah picing hi.\n33. Isai. 28:16 leh Late 118:22 sunga ” Topa in, keimahin Zion sungah bulpi ding khat, suang, a kize-etsa suang, a manpha innkiu suang, bulpi muanhuai khat ka koih hi. Tua suang tungah, ’Hih a um mi-in lungkhamna tuaklo ding hi.’ ci-in kigelh hi.” cihna leh ”Inn lamte in a nilkhiat suang pen innkiu suangbulpi suak khin ta hi.” cihna thu 1Peter 2:6-8 sunga Zeisu thu nungzuite in teci a panna ah picing hi.\nZeisu thu kamsangte leh Pasian misiangthote genkholhna tampi om aa, hiciang tawh tutungin i khawlbawl phot ding hi. I thukhupna dingin Isai. 9:6 ” Bang hanghiam cih leh eite a dingin naungek khat hong suak aa, eite tungah Tapa khat hong kipia hi. Ama liangko tungah ukna om dinga, ama min pen, ”Lamdang, Thulakpa, Nopsakna Kumpi,” kici ding hi. Tu hun-a kipanin a tawntungin David kumpi tokhom tung leh ama gam sungah thutan’na thumaanna phutin a kipsakna dingin, lian semsem ama ukna leh nopsakna in mong neilo ding hi. Mihonpite’ Topa deihluatna in hih thu hong tungsak ding hi.\nIsai. 61:1- 62:12 sunga thute bangin eite tanh ding kamsangpa Isaiah tungtawnin Pasian ii kamciam hongpiak khempeuh i gam leh i minam a ding, i tenna leitung a dingin hong kipia Honpa Zeisu Khrist leitungah hong pai na lungdamna lianpi tawh i muak hi. Hici banga taangtawng pana a kigenkhol mihing, Pasian dang Topa dang, kamsang lian dang leitungah piang nailo aa, zong piang nonlo ding ahih manin Zeisu a muak ihi hi.\nA telsiam dingin Pasian in thupha hong pia hen la, leitung mawhna pan hong tankhia Gumpa Messiah Zeisu leitungah mihing banga hongsuah lungdamna thupha Pasian teeltuam thupha piak ding thuciamna ngah Abraham, Issac, Jacob-Israel suan, Joseph suan, Ephraim suan ahi Zosuan Zomi (teeltuam Israel) mimal kiim tungah leh leitungmi dang(Jentail mite) a deih mikhempeuhte tungah hong tung ta hen.\nPasian Gam leh minamte a ding thungetna Ephraim-Israel Pasian Biakpiakna Tau Siang pan,\nRev. Solomon Thawn\nPrevious: Hallo Zogam – 2 ~ T. Sawm Lian\nNext: Malaysia Army Chief in gamkhat peuhah Peace Forces sawlkhia dingin mansa hi ung ci ~ TK Lian\nZAM Thupuak :: 06 November 2016\nTui pailo ahih manin Malaysia ah Christmas kinam philphelthei ~ ZD


url: =Malaysia gamsung ah SEA Games atunma in Security Drill 5 vei kibawlding :: ZOMI DAILY\nposted on 25 May 2017 at 2:58 pm Lomkholna: Malaysia, News, Sawltak, World\nMalaysia gamsung ah 2017 Southeast Asian (SEA) Games pen August khasung in akibawlding hita hi. Tulaitak leitung gamtuamtuam ah ngongtatna tampi kiza kawikawi ahih manin, hih SEA Games sungahzong bangmah nawngkaina aomloh nading, kidaltheih nadingin “Security Drill” kisinna kibawlding cih NST pan kiza hi.\nTua Security Drill pen “Latihamal Ex-Rimau 2017” cih min kivawh a, tuzingsang in Bukit Jalil National Stadium ah khatvei kibawlkhinta hi.\nSEA Games atun taktakma in Security Drill pen Malaysian Police te’n 5 vei bawlding uh cihi. Security Drill pen Malaysia gamsung muntuamtuam ah bawlkawikawiding uhhi.\nKLCC Mosque, National Sailing Centre (Langkawi), International Endurance Park (Terengganu) cihte ahzong Security Drill kibawlding a, Bukit Jalil National Stadium ahzong khatveimah kibawlkik laiding cih kiza hi.\nCity police chief Datuk Amar Singh in agenkhiatna ah Security Drill akibawl ciangin Scenario tuamtuam ahi “VIPs Evacuation, bomb threat, partial building collapse, armed militant attack” cihbang in kisinna kineiding cihi.\nHih Security Drill akibawlna ahangpen deihlohpen in tuahsiatna ngongtatna khatpeuh aomkhak zenzenle bangci bangin semding, vaihawmding cih kiginkholhna ahihi. Crisis Response Team te ii septheihna leh bangzahin manlang cihtezong aki sitciannopna ahihi.\nVideo etnopleh: Security exercises ahead of KL Games\nGamsung ah buaina aomloh nadingin Security Drill akibawl banah Scanners zong mipi lutnading “Entrances” khempeuh ah kithuahding a, alu khempeuh limtak in Scan kibawlding hi ci’n genbeh hi.\nTuzingsang Security Drill akibawlna ah Bomb disposal unit, Special Action Unit, 69 Commando, Air Wing Unit, General Operation Force, K9 and Criminal Investigations Department cihbang in Unit tuamtuam panin Police Personnel mi 350 kihel cih kiza hi.\nRelated: Malaysia Plastic Factory khat meikanggawp in RM15 Million supna piang\nSEA Games (Southeast Asian Games) pen gamtuamtuam ah kibawl kawikawi in, Kawlgam ahzong 2013 kumin kibawlkhin hi. 2013 SEA Games pen Kawlgam khuapi Naypyidaw bekthamlo, Yangon, Mandalay, Ngwesaung Beach cihte ahzong kibawl in, gam 11 panin akimawl Athletes mi 4730 kihel uhhi.\n1961 kum leh 1969 kum inzong SEA Games pen Yangon khuapi ah kibawlngei a, tuakhitzawh 2013 kumciang in Kawlgam ah aki bawlkikpan ahihi. ZD Sawltak #zomidaily\nPrevious: Numei kum 18 aphakhin khatin ama numei sianthona “Virginity” zuaksawm\nNext: Malaysia, Shah Alam ah numei kum 19 aphakhin khat mangcip\nKhuahun siatna thuak Zomi te huhna ding zotna\nTuhun leitung mipilte leh Pasian


url: =Australia Suutpom 2015 Sung Mi 5000 Pai Thei Tu ~ Thu Tatuam (Siyin News)\nAustralia Suutpom 2015 Sung Mi 5000 Pai Thei Tu\nWednesday, October 01, 2014 Refugee Taw Kisai No comments\nSeptember 29, 2014 nitak nai 6:00-8:00 pm sung (Malaysia, India le Thailand) pan suutpom beal sawmte taw kisai Special Humanitarian Program (SHP) le Australia om Zomi (Chin) lampui in hong heak pawlkhatte kimuna nei hi.\nSHP pan Manager Ms Fiona Tinley, Ms Amanda Paxton, Victorian State Director of the Department of Immigration le Border Protection le Ms Zoe Holbeche Ethnic Liaison Officer – Victoria Correspondence, Liaison & Secretariat Support Section, kehel aa, Zomi sang pan Salai Chan Ceu Lian (Pu), Saya San Pai (Pu), Salai Lung Ceu (Pu) le Rev.Dr. Danish Shu Maung (Pu) te kihel hi.\nVisa 202 vai hi UN card taw ngawl peu ma ki et sak non ngawl tu ci hi.\nUlenau nulepa ii sapna ahi ngawl po sia ki sang ngawl tu hi.\nCommunity cardte sia a file ki sang ngawl tu hi.\nForm zum ah a theng theam po 47000 pha zo aa chin mi i form sia 1200 tak pha hi.\nTu kum sap tu a ngeal uh sia 5000 bek hi.\nNung tha sung zong ACC lampuina tawh prime minister Tony Abbot taw zong maitang kimu in holimna nei thei ci hi.\nSrc: Chin Cable Network Channel